अथ कटहर पुराण – Anjoria\nगंगा प्रसाद ‘अरुण’\nजा हो निझाइल जवानी! एह भरल बसंत के भोरहरिया में इयादो आवे के रहले त रामेटहल काका आ कपार पर चकरघिन्नी खात उनकर कहटर पुरान! असल में अभी निनिआइले रहीं कि सुतले-सुतले सुरता पर चढ़ गइले भोजपुरी के अमर गायक खलील जी अपना पूरा लय-सुर में भोलानाथ गहमरी जी के सरब सुखकर गीत- ‘प्रीत में ना धोखा देई, प्यार में ना झाँसा, प्यार करीं अइसन जइसे कटहर के लासा’ – प्रीत-परेम के एगो अजगुत बरनन। आ एह फागुन में के ना प्रीत-परेम के इयादे से बिखिया जाला! अइसहूँ त कहल जाला ‘भर फागुन बुढ़वा देवर लागे’ आ ‘बासियो कढ़ी फफा जाय फगुनहटा के आँच लगले’। फेर ई ‘कटहर के लासा, केकरा के नहिं फाँसा?’\nअबहीं परेम-वरेम के परे धरीं, कटहर से हमार परेम खानदानिए हऽ। हमार बाबा रहलीं पूरा-पूरा कटहरिया। कतहूँ कवनो गाछ पर लेंढा लउकल ना कि ‘गाछे कटहर, ओठे तेल’ अइसन उनका मन पर चढ़ जाय कटहर। अइसे ऊ बड़ा गेआनी रहले आ हरमेसे कहत रहलें- ‘कटहर हऽ केहू खातिर ‘कष्टकर’, त केहू खातिर ‘कष्टहर’’ – बाबा खातिर त पूरा-पूरी ‘कष्टहर’। आ एह कटहर-प्रेम के कई-कई प्रेरक-पीड़क प्रसंग आइल हमरो जिनिगी में। गहमरी जी ई गीत गवला-बजवला से त एकबेर हमरा पड़ोसिये से कहासुनी-तनातनी हो गइल – ‘का दो उनकर सेआन लइकी के देख के ई, उनका विचार में, फूहर गीत पर हमार साहित्यिक साथी लोग के गोल अलगे धुमगज्जर मचवले बा।’ जाकी रही भावना जैसी! छोड़ीं एह बतंगड़ के – ‘ग्वाल बेचारा बिरहा टेरे, भँइस बइठ पगुराय’।\nअब देखीं ना, हमरा सोचावट के अमावट पर लाल मिरचाई के झाल आ गइल। कहानी त शुरू भइल रामटहल काका से कहाँ बीच में ‘जिनि करुना मँह बीर रस, आइ गएउ हनुमान’ अइसन टपक पड़ले गहमरी जी। रामटहल काका के सुरता पर चढ़़ले बरबस उनका बगान में तब विराजमान कटहर के ऊ फेंड़ इयाद में दोल्ह मारे लागेला आ तब हमार रामटहल काका सुघर-निखर के ‘रामकटहल’ काका हो जालन। हिन्दी से भोजपुरी में आवत-आवत कटहल ‘कटहर’ हो जाला। ई कटहर ‘वैष्णव’ लोगन खातिर फगुआ के दिने माँस-मछरी-मुरगा से कम ना होखे। ओह दिन उनका मनसा में कटहरे के लहार-बहार। पता ना कइसे हाथ के अँगूठा एकर प्रतीक-पर्याय बन गइल- ‘अब का लेब, बाबाजी के कट (कटहर)’!\nएह कटहर-प्रसंग में रामटहल काका के लंगोटिया इयार मुरली बाबू के इयाद कइसे ना आवे? असल में काका के गाछ से कटहर के जतना मूअल लेंढ़ा गिरे, सब चुन-बचा-जोगा के राखल जाय उदारतापर्वूक मुक्त-हस्त से बाँटे खातिर। कहल गइल बा- ‘उधिआइल सातू पितरन के’ आ ‘सूखल सीठी, पंडीजी के लीटी’\nबूझ जाईं भाई साहेब कि कटहर के मूअल लेंढा के उदरदानी रहलें काका। मजाल कि ऊ गाछ के साबुत कटहर दे देस केहू के! घरहीं में रहबत ना होइत। एक बेर बंदी-करफू के बेर सब्जी-भाजी के ना मिलला के चलते आ गइलन, एक जाना दाँत चिहरले- ‘एगो कटहर मिल जाइत त…..’। ऊ का बोलतें, उनकर बडक़े बेटा बोल गइल- ‘फलना परसाद, जानत नइखऽ, सब कटहर पाके खातिर नूँ छोड़ल जाला!’ – आ फलना परसाद के बोलती बंद। अइसे मालूम होत रहे एने ओने से कि भर-भर बोरी कटहर पार्सल होला गाँवे, बस से चुपका चोरी। डिठार में त बस वाला का दो लदबे ना करेलन स कटहर।\nहँ, त भर झोरा मूअल लेंढ़ा एक बेर अपना लंगोटिया दोस्त मुरली बाबू के जबरदस्ती धरवलें- ‘ले जा मुरली, आज तोहरो चुहानी गमके।’ मुरली बाबू उछाहे घरे अइलें- ‘सुनत बाड़ू, रामटहल भाई ई कटहर दिहले ह। तनी परेम से बनइहऽ एकरा के।’ मरल लेंढ़ा देखते मेहरारू के मन मउराइल- ‘एजी, ई कुल्हि त मरल-सरल बाड़े स, एकर तीयन-तरकारी के त तेलो-मसाला बरबादे होई।’ अब गरमइले तनी मरुली बाब-ू ‘तोर बाप-दादा खइले बाड़न कबो कटहर! रामटहल भाई जतना परेम से देले बाड़न, ओतने परेम से बनावऽ एकरा के।’ बेचारी अनबोलता धन का करस! बनवली आ परोसली डबलाहे मुरली बाबू के। पहिला टूक मुँह में डालते मुरली बाबू झवान- ‘ई त अरघाते नइखे हो, ठीके कहत रहलू तूँ।’ उनकर गइयो ओह कटहरदम के सूँघिये के भाग गइल। तब से रामटहल भाई मुरली बाबू के नजर में ‘हरामकटहल’ गोसाई हो गइलन।\nखैर, कटहर पाके के समय आ गइल- पाकल के भोज के जोगाड़ भइल- ‘पांडेजी, रउरा अपना घरे से पूआ पकवा ले आइब, दस-पनरह आदमी खातिर। कटहर के कोआ हम ले आइब। भाँग रहबे करी। चाननी रात में पहाड़ी पर पिकनिक के चनन-मनन रही। मन के मूअल मुरली बाबू के माथे छोटहन तसली में कोआ के जिम्मेदारी। पांड़े जी के कठवत भर पूआ। सभे भंग के तरंग में गोताइल। एकक आदमी के हिस्सा में दुदुइयो गो कोआ ना। पांड़े जी के पुअवे सम्हरलस ओह पिकनिक के।\n’‘का मुरली भाई, अइसन बहार में, एक मधुर-मदिर बयार में आ ऊपर आसमान में खिलखिलात चाननी के लहार में कवनो गीत-गवनई ना होई।’ अब भला मुरली बाबू से अड़ाव! अपना ‘रामकटहल’ के आदेश पर, पिहिंक उठले- ‘चान निकलल, चननिया निकलल, बाकिर नाहीं निकलल रे कटहरिया’ – ‘हवा डोलल, बेयरिया डोलल, बाकिर नाहीं डोलल रे कटहरिया’ – हई निकलल, हऊ निकलल, बाकिर नाहीं निकलल रे कटहरिया-कटहरिया-कटहरिया’ – भंग के तरंग में मुरली बाबू के दिल-दिमाग पर जइसे कटहरिया छोड़ के अउर कुछ रहले ना रहे। देर रात के ओह पिकनिक के सराहत-सरापत सभे अपना-अपना घरे। हँ, अतना त भुलाइये गइलीं कि पाकल कटहर के मुंगड़ी आ कोआ के बीया घरहीं रखा गइल रहे रामकटहल जी के, – दू-चार साँझ तीयन-तरकारी के उबार होई।\n‘हरि अनंत, हरिकथा अनंता’ अइसन र्इ कटहरो पुरान अनंते रहित, बाकिर अइसन भइल ना। केहू सलाह दिहल रामकटहल काका के कि समय-समय पर कटहर के फेड़ के डेहुंगी-टहनी के जतने छेंवटल जाय, ओह में ओतने बतिया-लेंढ़ा लागी। आ ऊ कके का जे जादे से जादे लाभ पावे के सुझाव बूझ ना पावे। आदमी एह काम पर लगावल गइल आ गाछ के डाढ़े-डेहुँगी काहे, ओकर फुलुंगी-मथेला तक छेंवटा गइल। कटहर के गाँछ त अपने टुनुकाह, फिर कवनो गाँछ त पतइये से नू आपना भोजन बनावेला। जादे फरावे के लोभ में गछिये सुखा गइल आ एह अनन्त कटहर-परुान के एगो दुखद अंत हो गइल। रामकटहल काका के जिनिगी भर एकर अफसोस रहल।\nलेखक संपर्क – 21बी, रोड-1, जोन-4, बिरसानगर टेल्को, जमशेदपुर – 831019\nPrevious Post: भोजपुरी खातिर धरना प्रदर्शन 14 जुलाई के दिल्ली में\nNext Post: कबीर : लोकज भाषा के सिद्ध सन्त


(बुध, 26 अक्टूबर)\nपूरा देश में दीवाली के धूम मचल बा. हर जगहा सुरक्षा कड़ा कर दिहल गइल बा.\nछत्तीसगढ़ सरकार भारतीय महिला हॉकी टीम के कप्तान सबा अंजुम के राज्य के सबले बड़का खेल सम्माबन गुंडाधुर खेल सम्मान से नवाजे के घोषणा कइले बिया.\nप्रतिबंधित संगठन उल्फा आ केंद्र सरकार का बीच मंगल का दिने नई दिल्ली में शांति वार्ता के एगो महत्वपूर्ण दौर शुरू भइल जवना में उल्फ के संवैधानिक संशोधन समेत बाकी माँगन पर चरचा कइल गइल.\nओडिशा के संबलपुर जिला में मानवता आ विकास विरोधी नक्सली मंगल का दिने एगो निर्माण कम्पनी के शिविर पर हमला कर दिहले आ 10 गो वाहन जरा दिहले.\nहवाई टिकट विवाद पर टीम अन्ना के सदस्य किरण बेदी के ट्रैवेल एजेंट अनिल बल उनुका ट्रस्ट से नाता तूड़ लिहले. अनिल के कहना बा कि गलत यात्रा बिल से उनुका प्रतिष्टा पर आँच आइल बा.\nजम्मू कश्मीर के कुछ इलाकन से सशस्त्र बल विशेष शक्तियां अधिनियम हटावे का मामिला में केन्द्रीय मंत्रीमण्डल में मतभेद तब खुल के सामने आ गइल जब सलमान खुर्शीद कहलन कि एह मसला पर पी. चिदम्बरम आ ए.के. एंटनी के सहमत होखल जरूरी बा. गृह मंत्रालय आ रक्षा मंत्रालय एह कदम के विरोध में बतावल जात बा.\nअरविंद केजरीवाल मंगल का दिने सरकार के चेतवले कि अगर टीम अन्ना के ‘निशाना बनावल जारी राखल गइल’ त एगो बड़हन आन्दोलन शुरु कर दिहल जाई. टीम अन्ना के कहना बा कि सरकार बेकार अछरंग ना लगा के लोकपाल विधेयक ले आवे आ जे दोषी बा ओकरा के सजा दिआवे.\nकर्नाटक के मेडारा समुदाय के अनुसूचित जनजाति के दर्जा देबे के प्रस्ताव के केन्द्रीय मंत्रिमण्डल मंगल का दिने सकार लिहलसि.\nभारत से एह साल 101,072 हज यात्री सऊदी अरब पहुंचले जवना में से 46 लोग के मौत हो गइल.\nपरमाणु ऊर्जा विभाग के कहना बा कि आंध्र प्रदेश में यूरेनियम पेरोक्साइड से लदाइल ट्रक के दुर्घटना से कवनो रेडियोधर्मी पदार्थ के रिसाव नइखे भइल.\nभाजपा नेता आ लोकसभा में विपक्ष के नेता सुषमा स्वराज मंगल का दिने तिहाड़ जेल जा के वोट खातिर नोट मामिला में बंद भाजपा के दू गो सांसद रहल नेता लोग से आ सुधीन्द्र कुलकर्णी से भेंट कइली.\nप्रधानमंत्री अतना व्यस्त बाड़न कि राष्ट्रमंडल बैठक में शामिल होखे के समय नइखे उनुका लगे. एह से एह बैठक में शामिल होखे खातिर उप राष्ट्रपति हामिद अंसारी के भेजल जात बा.\nआंध्र प्रदेश में डेंगू से3आदमी के मौत के खबर आइल बा. आंध्र सरकार के दावा रहे कि डेंगू पर काबू मिल गइल बा.\nओडिशा के मुख्यमंत्री नवीन पटनायक केंद्र सरकार से युगांडा में पिछला जून महीना से फंसल अपना राज्य के 11 गो मजदूरन के सही सलामत वापसी तय करावे के गोहार लगवले बाड़न.\nकेंद्र सरकार मंगल का दिने मजीठिया वेतन बोर्ड के सिफारिश मान के पत्रकारन आ समाचार पत्रन आ एजेंसियन के कर्मचारियन के दीवाली के तोहफा दे दिहलसि.\nकेंद्रीय मंत्री सलमान खुर्शीद अन्ना हजारे के आरोप पर चेतवले कि सरकार आ सिविल सोसाइटी का बीच दुराव बढ़ला से समस्या अउरी बिगड़ी.\nमहबूबा मुफ्ती के फेर से पीडीपी अध्यक्ष चुनाइल तय बा.\nश्रीनगर में दू गो विस्फोट से सीआरपीएफ के3गो जवान घवाहिल भइल बाड़े.\nतुर्की भूकंप में मरेवालन के गिनिटी 459 ले चहुँपल.\nलीबिया से अक्टूबर ले स्पेन आपन सेना हटा ली.\nपाकिस्तान में पंजाब के गवर्नर सलमान तासीर के हत्यारा के मौत के सजा सुनावे वाला न्यायाधीश परवेज अली शाह धार्मिक चरमपंथियन से मिलत धमकी से आजिज आ के सऊदी अरब चल गइल बाड़े.\nअमेरिका के महावाणिज्य दूत डीन आर. थॉम्पसन मंगल का दिने अगरतला में कहलन कि अमेरिका भारत से अपना संबंध का कीमत पर चीन भा कवनो दोसरा देश से रिश्ता बेहतर बनावल ना चाही.\nपाकिस्तान अधिकृत कश्मीर के उच्च न्यायालय के मुख्य न्यायाधीश गुलाम मुस्तफा मुगल पर गोलीबारी करके कुछ बंदूकधारी उनुका के घवाहिल कर दिहले.\nऑस्ट्रेलिया के आव्रजन अधिकारी पिछला एक साल में 15,066 विदेशी छात्रन के वीजा रद्द कर दिहले. एह से भारतीय छात्रन पर बुरा असर पड़ल बा.\nनिर्वासन में पैदा भइल आ पलाइल-पसाइल तिब्बती बुध का दिने चीन से खरीद के मँगावल अपना देश के माटी पर समारोह में डेग धरीहें. एह माटी के एगो खेल के मैदान में फइलावल गइल बा.\nचीन में सितम्बर माह के आखिर ले 3जी मोबाइल फोन के उपभोक्तन के गिनिती 10.2 करोड़ हो गइल बा.\nएलजी इलेक्ट्रोनिक्स के तिसरा तिमाही में नुकसान भइल बा.\nकेंद्रीय मंत्रिमंडल अंतराष्ट्रीय मुद्राकोष में भारत के कोटा बढ़ावे के मंजूरी दे दिहलसि. एकरा साथही सगरी ब्रिक देश अब आईएमएफ के दस गो बड़का हिस्सेदारन में शामिल हो गइल बाड़े.\nब्राजील ओद्यौगिक देशन से अपना आर्थिक संकट से जल्दी निपटे के गोहार लगवले बा.\nअंतर्राष्ट्रीय आर्थिक अनिश्चितता, महंगाई आ विदेशी मांग घटला का बावजूद चीन के औद्योगिक मूल्य-वर्धित उत्पादन एह साल आ अगिलो साल 11 फीसदी के दर से बढ़े के उमेद लगावल जात बा.\nयूरोपीय संघ भारत के ‘दार्जीलिंग चाय’ नाम के संरक्षित भौगोलिक पहचान वाला उत्पादन का सूची में दर्ज कर लिहले बा जवना के मकसद एह नाम ले दुरुपयोग रोकल बा.\nकेन्या आ श्रीलंका से जबरदस्त प्रतिस्पर्धा के सामना करत भारतीय चाय उत्पादक अब पाकिस्तान के बेसी चाय निर्यात कर सकीहें जब पाकिस्तान भारत के तरजीही राष्ट्र (एमएफएन) के दर्जा दे दी.\nकोयला के कमी से जूझत देश के विद्युत संयंत्रन में कोयले के आपूर्ति आ भंडारण के सुचारू बनावे खातिर एह हफ्ता कोयला मंत्रालय 147 रैक कोयला एह संयंत्रन के भेजलसि.\nएनटीपीसी के तिमाही शुद्ध लाभ में 15 फीसदी के बढ़ोतरी भइल बा.\nपच्चीस लाख रुपिया के घर पर पन्द्रह लाख रुपिया तक के कर्ज लेबे वालन के ब्याज में एक फीसदी के राहत केन्द्र सरकार का तरफ से दिहल जाई.\nरिजर्व बैंक के ब्याज बढ़वला के फैसला का बावजूद मंगल का दिने शेयर बाजार में तेजी रहल आ सेंसेक्स 316 अंक ऊपर चढ़ के बंद भइल.\nभारतीय रिजर्व बैंक बचत खाता पर दिहल जाये वाला ब्याज दर पर से नियंत्रण हटा लिहलसि. एह फैसला से बैंकन का बीच अधिका ब्याज दर देबे के दौर शुरु हो सकेला.\nबॉलीवुड अभिनेता शाहरूख खान के लेडी गागा का साथे काम करे के सपना जल्दिये पूरा होखे वाला बा. पॉप गायिका के होखेवाली भारत यात्रा का दौरान ऊ उनुका साथे एगो खास बातचीत फिल्मावे वाला बाड़न.\nअभिनेता रणबीर कपूर आ गायक मोहित चौहान एह हफ्ता कलर्स चैनल पर प्रसारित होखे वाला रिएलिटी शो बिग बॉस-5 में खास मेहमान बन सकेले.\nदीवाली का दिने ‘रा.वन’ के रिलीज कइल जा रहल बा. दुनिया भर का 3,500 सिनेमाघर में एकरा के एक साथ रिलीज कइल जात बा. बतावल जात बा कि ई फिल्म अब तकले के सबले महँग फिल्म हवे. फिल्म के सफलता से शाहरुख खान के लोकप्रियता में अउरी इजाफा हो जाई.\nअभिनेत्री सोनाक्षी सिन्हा आ अभिनेता रणवीर सिंह के नईकी फिल्म गैर परम्परागत प्रेम कहानी पर आधारित होखी जवना के निर्देशन ‘उड़ान’ फेम के विक्रमादित्य मोटवानी करीहें.\nमहान क्रिकेटर बॉब सिम्पसन आ रिचर्ड हेडली के बुध का रात सिडनी क्रिकेट मैदान पर होखे जा रहल सालाना ब्रेडमैन फाउंडेशन गाला डिनर में सम्मानित कइल जाई.\nएकदिना रैंकिंग में तीसरा स्थान पर आइल भारतीय टीम. पहिले ई पाँचवा जगहा पर चल गइल रहे.\nदुबई अंतर्राष्ट्रीय क्रिकेट स्टेडियम में पाकिस्तान का साथे होखत दूसरका टेस्ट मैच में टॉस जीतके बल्लेबाजी करे उतरल श्रीलंकाई टीम अपना पहिला पारी में 73 रन लेबे में पांच गो विकेट गंवा दिहले.\nपाँच गो एकदिना के शृंखला पाँच शून्य से जीतला का बादो कप्तान महेन्द्र सिंह धोनी के कहना बा कि तेज गेंदबाजी में सुधार के जरूरत बा. मंगल का दिने कोलकाता के इडेन गार्डेन में भइल पाँचवा एकदिना में भारत इंगलैण्ड के पंचानबे रन से हरा के पूरा शृंखला जीत लिहलसि.\nभारत के फार्मूला वन चालक करुण चंडोक के अफसोस बा कि 28 से 30 अक्टूबर तक होखे जा रहल इंडियन ग्रां पी में टीम लोटस के मुख्य चालक ना होखला के उनुका अफसोस बा कि देशे में होखत रेस के ऊ बाहर से देखीहें.\nइंग्लैंड क्रिकेट टीम के दिग्गज बल्लेबाज केविन पीटरसन के बँवारा अंगूठा टूटला का चलते ऊ एकदिना में ना खेल पवलें.\nदू दिन बरखा का चलते खेल ना हो सकला से बांगला देश आ वेस्ट इंडीज का बीचे भइल चटगांव टेस्ट बेनतीजा रहल.


आवास मिले के उम्मीद नाहीं | Khabar Lahariya (खबर लहरिया)\nखबर लहरिया » आवास मिले के उम्मीद नाहीं\nद्वारा लिखित खबर लहरिया May 2, 2013 52 बार देखा गया\nजिला वाराणसी में अइसन बहुत कम गांव हव जहां लोग के मिलल होई हर गांव में कहीं लोग टुटहा घर में हउवन तो छानी छप्पर तो कहीं प्लास्टिक डाल के रहत हउवन। लेकिन लाख कोशिश कइले के बावजूद भी आवास नाहीं मिल पावत हव। अगर कहीं मिलत भी हव तो ओकरे खातिर प्रधान लोग दस दस हजार रूपइया मांगत हउवन इ कहब हव कई गांव के लोगन के।\nब्लाक चिरईगांव, गांव रघुनाथपुर इहां रामचन्द्र, शंकर राम, दशरथ के कहब हव कि इहां के आबदी लगभग डेढ़ सौ हव आउर सब लोग मड़ई करकट लगा के रहत हयन। का इ सब योजना सरकार हमनी खातिर ना बनावत। गर्मी में आंधी तूफान चलअला तो हमनी के छत भी उड़ जाला। आउर हमनी के एतना पूजी नाहीं हव कि हमनी खुद से बना लेई। आउर एतना ही नाहीं गांव में आवास खातिर गांव के प्रधान दस हजार रूपइया मांगत हयन अब अइसे हाल में हमनी कहां से पइसा लियाके देई आउर आवास बनवाई। प्रधान राम केवल के कहब हव कि दू महीना पहिले राम मनोहर लोहिया के तिरपन आवास के प्रस्ताव देहले हई। आउर जब बजट आई तो बन जाई। इ सब खातिर गांव वालन से एको पइसा ना लेवल जात हव।\nब्लाक चोलापुर गांव अजगरा हरिजन बस्ती इहां के संजीव कुमार, चुन्नु लाल, मीना देवी, पिन्टू, छाया समेत आउर कई लोग के कहब हव कि हमनी के कमाई के मामले में खर्च बहुत ज्यादा हव आउर बी.पी.एल. सूची में नाम रहते हुए भी हमनी के आवास नाहीं मिलत । बरसात के दिन में जब पानी बरसअला तो पूरा पानी हमनी के घर में भर जाला। आउर सब सामान भींग जाला। हमनी लइकन के पेट चलाइब कि घर बनवाइब। एकरे बारे में इहां के प्रधान राधिका के पति धनन्जय के कहब हव कि हम गांव में बारह आवास बनवइली। आउर जेकर बी.पी.एल. सूची में नाम नाहीं हव ओके कहां से आवास मिली। आउर आवास खातिर बजट भी नाहीं आवत हव कि देई।\nब्लाक अराजीलाइन्स गांव जोगापुर चिन्ता, नन्दलाल, आउर सन्तोष कुमार के कहब हव कि हमनी कई साल से मिट्टी के घर में रहत आवत हई आउर इ हमनी के पीढ़ी दर पीढ़ी इचलत आवत हव आउर हमनी के हालत में कउनों तरे के बदलाव ना होत हव। गांव में तीन साल से एको आवास ना आयल हव हर मौसम में एही मड़ई झोपड़ी में गुजारा करे के पड़अला। इहां के प्रधान इन्द्रावती के कहब हव कि हमरे कार्यकाल में तो चार आवास आयल रहल। आउर अभहीं अउरों आवास के प्रस्ताव देहले हई जब बजट आई तो मिली ।


आनंद बिहारी आ मनोज तिवारी दू दिल एक जान – Anjoria\nआनंद बिहारी आ मनोज तिवारी दू दिल एक जान\nनवम्बर 24, 2013 आनंद बिहारी\nभोजपुरी सितारन के क्रिकेट क्लब भोजपुरिया दबंग से भोजपुरी फिलिम जगत में धमाका करे वाला आनंद बिहारी यादव के सपना रहल कि बिहारी धरतीपुत्रन के मैदान में खेलत देखसु. एह योजना का बारे में मनोज तिवारी के बतवले त मनोज बिना कुछ लिहले एहमें शामिल हो गइले.\nअब आनंद बिहारी यादव फिलिम बनावे का कामो में लाग गइल बाड़ें आ दू गो फिलिम बनावे के एलान कइले बाड़न.\nपहिला फिलिम ‘धारा 144’ के गाना के रिकार्डिंग शुरू हो गइल बा. दोसरकी फिलिम के नाम अबही नइखे धराइल.\nफिलिम बनावे में लागत आनंद बिहारी यादव के कहना बा कि उ रुपिया कमाए ला फिलिम नइखन बनावे जात. उनकर मनसा बा कि भोजपुरी फिलिमन में भोजपुरी माटी के सुगंध आ भोजपुरिया परिवेश रचे बसे. अबही हाल ई वा कि अधिकतर भोजपुरी फिलिमन में भोजपुरिया संस्कृति संस्कार ना लउके. कहानी, गीत-संगीत, परिवेश सब कुछ हिन्दी फिलमन जइसन होला. एहसे आनंद बिहारी यादव चाहत बाड़न कि भोजपुरी फिलिम अपना भाषा आ संस्कृति के धरोहर बन सकऽ सँ.\nआनंद बिहारी के मन इहो बा कि भोजपुरी फिलिमन के बढ़ावे आ पसारे ला ‘भोजपुरी अवार्ड’ समारोह करावल जाव. बाकिर का अइसन भोजपुरी फिलिम बनत बाड़ी सँ जवना के अवार्ड दीहल जा सके? का हमनी के कलाकार भा तकनीशियन अइसन करत बाड़े कि ओह लोग के नाम अवार्ड देबे ला विचारल जा सके?\nबाकिर आनंद बिहारी हारल नइखन. कहतारे कि अबही पूरा तालाब गंदा नइखे भइल. भोजपुरी सिनेमा में कर्मठ, योग्य आ कुशल लोगो मौजूद बा. सशक्त आ बढ़िया अभिनय करे वाला कलाकारो बाड़े, गुणवान तकनीशियनो बाड़े. जरूरत बा एह लोग के सामने ले आवे के. आ अइसने लोग ला आनंद बिहारी यादव ‘अवार्ड समारोह’ करे जात बाड़े.\nभिखारी ठाकुर के भोजपुरी के भगवान बतावत उनकर मूर्ति लगावे के माँग\nभोजपुरी सिनेमा के नइकी सनसनी – अंकिता दूबे


Bhojpuria.com | पुरनका बरगछ (कहानी)\nHome Sahitya Kahani पुरनका बरगछ (कहानी)\nपुरनका बरगछ (कहानी)\t24 December 2011\tSanjeev Singh\tलेखक परिचय : मूलत: गोपालगंज जिला के निवासी संजीव सिंह जी नवहा पीढी के एगो सशक्त रचनाकार बानी। फिलहाल गाजियाबाद में रह रहल संजीव जी के रचना में भोजपुरी भाषा आ संस्कृति के प्रति लगाव, आ ओकरा विकास खातिर प्रयास करे के जज्बा साफ दिखाई देला। हमनी के सहयोगी वेबसाइट जय भोजपुरी डॉट कॉम पर प्रकाशित ई कहानी सामाजिक अउर आर्थिक रुप से पिछडल एगो परिवार के दर्द बयान कइला का संगे-संगे हमनी के सामाजिक ताना-बाना पर भी कई गो सवाल खडा कइ रहल बाटे। - संपादक कुहासा ऐतना पडल रहुवे कि ई मालूम कईल, अंधरीया हवे कि अंजोरिया, असंभव लागत रहे। अईसन बुझात रहे कि जईसे पुष महीना के ई रात काल के रथ प सवार हो के पृथ्वीलोक प विचरण करे निकलल बावे। दुर-दुर तक धुंध ही धुंध। ना कवनो जीव-जंतु लउकत रहुवे सन अउर ना कवनो गाछ-वृक्ष। पुरनका वरगछ के निचा टप-टप ओस गिरला के आवाज सुन के कबो-कबो मन मे ई ख्याल आवे कि कही कवनो भूत-प्रेत के आगमन त नईखे होत। सभ लोग अपना-अपना घरे रजाई-कमर मे लुकाईल आराम करत रहे भा ई कही कि ऐह करीया रात के बिते के पेडा जोहत रहे। अउर ई रात रहे कि जईसे ठेहा ही लगा देले रहे। पुर्णवासीयो अपना मेहर अउर तीनु लईकन के साथे टुटल मडई मे लूका के ऐह रात के धोखा देवे के नाकामयाब कोशिश करत रहे। हरीजन समुदाय से संबंध रखला के वजह से इनकर मडई रूपी घर भी गांव के बहरी रहे। जहाँ चारू ओर बस सरेह ही सरेह अउर बीच मे अकेला पूर्णवासी राम के मडई। मडई भी अईसन कि ओस के दु गो बुँद मे से एगो छप्पर के निचा चल आवे। पूरूवा बहे त पुरूब के टाटी तुर के पश्चिम के राहे आगे बढ जाव। अउर ऐही मडई मे पुर्णवासी के परीवार शीतलहरी से शीतयुद्ध करत रहे। पुअरा के बनावल तरई (चटाई) पर अखहरे सुत के ऊपर से फाटल अउर मईल कुच-कुच कमर, जवन शायद पिछला साल कवनो दानवीर दान कईले रहे, ओढ के पुरा परीवार ठंढ के मारे ठिठुरत रहे लोग। लईकन के शायद अंघी लाग गईल रहे बाकीर पुर्णवासी के आँख अभीयो कबो अपना परीवार के निहारे मे त कबो छप्पर से चुऐ वाला ओस के देखे मे लागल रहे। चमेलीया (पुर्णवासी के मेहर) कबो अपना देह के कमर मे लूकावे त फेर कबो उठ के बईठ जाव अउर टोह लगावे कि रात केतना बित गईल। अभी रात के शायद एगो पहर बितल रहे। तब तक चमेलीया के बईठल देख के पूर्णवासी कहलन... - का ऊठक-बईठक कईले बाडे रे? अंघी कहाँ रखले बाडे? हेतना रात भईल, भोरे सुतबे का?- ई मुदई रात सुते देवे तब न केहु सुती। डाईन नियन त पूरूवा चलत बिया। का केहु सुती आ ना सुती।- चुप-चाप मुह तोप के सुत जो। देख हई छोटका के गोड उघारे बा, तोप ऐकरा के। कही पाला मार दी त ऐढम-छोड-डेढम लाग जाई। ऐतना कह के पूर्णवासी खुदही तिनू लईकन के कमर से तोपे लगले। फेर चुप-चाप गाल प हाथ रख के बईठ गईले। जब चमेलीया के नजर उनका प पडल त कहलस...- ऐ रत्नेशवा के बाबु! तहरो अँखीया नईखे झपत का हो?- चुप ससुरी! पाला पडत बा जे प्राण निकाल ली अउर ईनका झपकनी के लागल बा।- हई चहुवो बडा तबाह कईलस रे रत्नेशवा के माई! बुझात बा एकर दरद त हमरे संगे जाई। ओह...ओह...ह जिये ना दिही ई दरद।- सुरती दाब ल दँतवा मे। राहत करी...।- अबहीये त फेकनी हई। तनी देख ना घईलवा मे पानी बा की ना। बडा तरास लागल बा रे…।- होई! सँझीये खान भरले रहनी हई। विलूम जा, देत बानी। चमेलीया उठ के गईल आ फुटल गर्दन वाला घईला मे से एक गिलास पानी पूर्णवासी के दे दिहलस।- तनी देखबे रे...। बोखारो बा का? देहीया मे बडा जलन होत बा।- तहार देहीया त जरत बा हो...। कईसे बरदास करत बाडऽ।- ई जलन त बरदाश हो जात बा बाकीर लईकन के हई हालत देख के जीयल नईखे जात।- अब का कईल जाई? कही से राड्ही लेले अईह। एको पाँजा होई त मडईया के पुरबारी अलंगीया ठीक कर दियाईत। अरे पुरूवे जब बहेले त डर रहेला...।- राड्ही का तोहरा बाबुजी के जमीन मे बा जे ले आई?- बाबु साहेब आपन तरकुल झारे के कहले बाडे। सोचत बानी उनका से कुछ ताड के पतई माँग ली। ओकरे से आड कर दियाई। चमेलीया अबकी कुछ ना बोलल। वापस जाके सुत गईल। पूर्णवासी अभीयो ओहीगन बईठल ना जाने का सोचत रहले। ठंडा अब बढत जात रहे। बयार भी अब तेज बहे लागल रहे। एक बार त अईसन लागे कि बस पल भर मे ही बर्फ गिरल चालू हो जाई। मजदुरी कर के पेट भरे वाला पूर्णवासी खतीरा राड्ही के इंतजाम कईल भी, केवडा के फुल खोजला से, भारी रहे। सुबेरे से साँझ तक मजदुरी कईला के बाद भी अपना परीवार खतीरा भर पेट अन्न जुटावल त मुश्कील रहे, पाला से बाँचे खतीरा उपाय कहा से करस। फाटल पुरान कपडा, जे केहु दे देवे ओकरे के, पुरा परीवार मिल बाँट के पहीन लेवे। शिक्षा का होला ई पूर्णवासी के मालूम ना रहे अउर ना ही मालूम करे समय रहे। अगर कबो समय मिल भी जाव त हालात मजबुरी बन के खुँटा गाड देवे। पानी के गिलास हाथ मे लेले पूर्णवासी ना जाने कब तक ले ओही त बईठल रह जईते अगर रत्नेशवा के कोहरे के आवाज ना सुनाईत। गिलास निचा रख के जईसे ही लईका के छुअले...।- अरे ऐकरो मथवा गरम हो गईल बा रे...।जब चमेलीया छुअलस...।- ई त चईलीयो के आगी से जादा गरम बावे...। लईका अब आँख मुदले कबो बाबू कबो माई पुकारे लागल। - हँ बोलऽ! हमनी ऐही जा बानी सन...- का कहत बाडऽ बोलऽ ना...- पानी पियबऽ...। तनी पानी ले आव। रत्नेश, ऐ रत्नेश...- बोल ना बाबु कुछ त बोल...। ऊठऽ त हई पानी पिय त...। दुनु बेकत के लाख उपाय कईला के बाद भी जब रत्नेशवा के होश ना आईल त व्याकुलता बढे लागल। कही कवनो अनहोनी ना हो जाव एकर डर लागे लागल। चमेलीया के आँख मे लोर के तुफान आवे के काम लगा देले रहे। रोअत कहलस – “लईका के तबीयत त ढेर खराब बा। हिमाचल बाबु किंहा ले चलल जाव?” रत्नेशवा के गोदी मे लेले ढभढभाईल आवाज मे पूर्णवासी कहले – “हेतना रात मे कहाँ ले चलल जाई? बहरी त पाला परत बा, तबीयत अउर खराब हो सकत बा। आ हिमाचल बाबु मंगनी मे ईलाज ना नू कर दिहे।” "हाथ-गोड जोडल जाई...। निहोरा-पाती कईल जाई...। लईका के कुछवु हो जाई त का करेम सन जी के...? जिनगी भर हिमाचल बाबु के गुलामी कईल जाई...। कुछवु करे के पडो बाकीर ले चले को हिमाचल बाबु के लगे...।” आँख से लोर टपकावत चमेलीया पूर्णवासी से कहलस।रत्नेशवा के हालत बिगडल जात रहे। बाकीर पूर्णवासी के समझ मे ना आवत रहे कि आखीर करस त का करस। हिमाचल बाबु के फिस अउर दवाई के दाम कहा से आई? का मान जईहे ऊ बिना फिस के? अगर देखावल ना गईल त तबीयत अउर खराब हो जाई? अईसने कुछ सवाल, जवना के जबाब पूर्णवासी के लगे ना रहे, उनका मन मे आवे लागल। लगही सुतल दुनु लईका भी जाग गईलन सन। चमेलीया के रोऐ के आवाज तेज होखे लागल रहे। अउर पूर्णवासी अभी तय भी ना कर पाईल रहलन कि आखीर करस का? माई के रोअत देख के दुनु लईका भी रोऐ लगलन सन। अउर रत्नेशवा के आँख खुले के नाम ही ना लेत रहे। अंत मे पूर्णवासी तईयार हो गईलन रत्नेशवा के हिमाचल बाबु किंहा ले जाऐ खतीरा। जवन कमर रहे ओकर मे रत्नेशवा के लपेट के कान्हा प रख लेहले। छोट लईकन के घरही रूके के कहले बाकीर ओकनी के रोअत देख के साथ ही ले जाऐ खतीरा तईयार हो गईले। आगे-आगे पुर्णवासी रत्नेशवा के लेले, बिच मे छोटका दुनु लईका अउर पिछे रोअत-चिल्लात चमेलीया एगो उम्मीद के सहारे हिमाचल बाबु के डेरा के तरफ बढत चल जात रहुवे लोग। पाला के रूप अब खतरनाक भईल जात रहे। पुष के ई रात भयानक रुप धर लेले रहे। चारू तरफ बस कुहासा-ही-कुहासा अउर ओही मे राह टोअत पूर्णवासी अपना परीवार के संगे आगे बढत रहले। ना जाने का होई हिमाचल बाबु के लगे...। रत्नेशवा ठिक हो भी पाई कि ना...। का हिमाचल बाबु के हमरा प रहम आई...? पूर्णवासी ऐही उधेडबुन मे लागल रहले कि पुरनका बरगछ के निचा ठेस लागल अउर रत्नेशवा के लेले निचा गिर गईले। निचा गिरला से रत्नेशवा के जब चोट लागल त एक बार माई कह के चिलाईल फेर अचानक चुप हो गईल। पुर्णवासी जल्दी से उठ के ओकर नब्ज पकडले बाकीर ठंडा के मारे कुछु मालुम ना पडल। जब साँस देखले त उदास अउर भारी भईल मन से चमेलीया से कहले – “बुझात बा रत्नेशवा ना रहल...।” ऐतना सुनला के बाद चमेलीया के होश उड गईल। अपना आँखी के सामने अपना बेटा के मरल देख के चमेलीया के अईसन सदमा लागल कि उहो अपना प्राण के शरीर से निकले से रोक ना पाईल। ओकरा मुह से जवन आखरी शब्द निकलल ऊ रत्नेशशशशशशशश... रहे। ई सबकुछ देखला के बाद भी पूर्णवासी के बुझात ना रहे कि ई का हो गईल। दुनु छोट लईका कबो माई के शव के लगे जा सन त फेर कबो बाबु के लगे। ऐनो पाला भी आपन कयामत देखावे लागल। अब ऐतना जोड के ठंडा हवा बहे लागल कि पुरनका बरगछ के भी बस के ना रहल कि पूर्णवासी अउर उनका दुनु लईकन के पाला के प्रकोप से बचा सको। लोग कहेला कि मर्द के कबो दर्द ना होला बाकीर अपना पत्नी अउर लईका के विक्षोह मे पूर्णवासी के रोअत देख के केहु भी कह सकत रहे कि जेकरा दर्द ना होला ऊ असली मर्द ना होला। ना जाने कब तक ले पूर्णवासी ओही अवस्था मे पडल रहुवन ऐही से ईहो ना भनक लगुवे कि पाला के नयका शिकार उनकर दुनु लईका भी हो गईलन सन। पहीले रत्नेशवा फेर चमेलीया अउर अब छोटका दुनु लईका के साथ छोड दिहला प पूर्णवासी अकेला कईसे जिंदा रहीहन, ईहे ऊ सोचत रहले। बाकीर जब कवनो जबाब ना मिलल त बारी से चारू शव के पास फेर कबो पुरनका वरगछ के जड तर जाके मुडी रगडस..। बाकीर ना ई सभकुछ कईला के बाद भी उनका परीवार से केहु उठ के ई ना कहल कि हम जिंदा बानी। पुरनका बरगछ के जरी पूर्णवासी मुडी गडले रात भर रोअत रह गईले। पुष के महीना के ई रात कुहासा के रूप मे जवन जहर फईलवले रहे अउर जवन जहरीला बयार बहत रहे ओकरा से एगो पुरा परीवार तबाह हो गईल रहे अउर केहु के भनक भी ना लागल रहे। जब सुबेर भईल आ दिन खुलल त लोग बाहर भितर जाऐ लागल। गांव के लोग के नजर जब पुरनका बरगछ प पडल त पुरा गांव मे हाला हो गईल। पूर्णवासी के परीवार...पुरनका बरगछ...पुरा परीवार...। चिते सुतल रत्नेशवा बगल मे चमेलीया आ ओकरा गोड के लगे छोटका दुनु लईका। ऐतने ना पुरनका बरगछ के जड के लगे मुडी गडले पूर्णवासीयो आपन प्राण त्याग देले रहले। लोग तरह-तरह के बात बनावे लागल। केहु कहे गरीबी से तंग आके पुरा परीवार आत्महत्या कई लिहल। केहु कहे भूत-प्रेत के हवा मे पूर्णवासी के परीवार धरा गईल। केहु कहे कवनो चोर-लुटेरा पूर्णवासी के लुट गईल। बाकीर सच्चाई का रहे ई शायद भगवान जानत रहले भा खुद पूर्णवासी के परीवार। ठंढ ऐतना जादा रहे कि दिन मे भी लोग साल-कमर ओढले पुरनका बरगछ के घेरले रहे अउर सबकुछ खत्म हो गईला के बाद भी पूर्णवासी के परीवार ओही त बिना साल-कमर-रजाई सुतल रहे जे त रात मे पाला से युद्घ कईले रहे। बाकीर तबो भी केहु के ऐह हादसा के असली बजह ना मालूम भईल। अउर पुरनका बरगछ सबकुछ जनला के बाद भी धृतराष्ट्र नियन अईसे मुडी उपर कईले रहे जईसे ओकरा कुछ मालूम ही नईखे। Related news items:\nई हक के लड़ाई हवे\nComments (5)\tThanks\t1\nSunday, 25 December 2011 15:24\tDharmender singh\tGood afternoon\nSanjay je . My name is Dharmender singh. I am belong from siwan in Bihar.\nI have read your story. I am very happy. and thanku very much. I will requested that please written any story poem etc. And I wish You A very happy chrismas and happy new year 2012\nAnd Vasant panchami. Dharmender singh\nSaturday, 14 January 2012 19:40\tDeenbandhu Mishra\tसंजय जी एह काहानी के पढ़ला के प्रेमचंद के लिखल "पूस की रात" याद अा गइल। बहुत बढ़ीया काहानी बा एह खातीर रुउरा के धन्यवाद।\nदीनबंघु मिश्रा (आरा) बिहार\nकम्बल वितरण के उद्योग लेबे वाला आदमी के कमी हो गईल बा\t3\nTuesday, 28 February 2012 00:50\tसंतोष साह\tकहानी त ठीक बा .......... पुष की रात से प्रेरित जरुर बा........ लेकिन सारा परिवार ठंड से मर गईल इ बात कुछ हजम न भईल...... खैर कम्बल वितरण के काम चलत रहे के चाहीं.........ताकि ये तरी के हादसा फेर से ना हो पावे..........वैसे कहानी खातिर धन्यवाद !!!\nThursday, 08 March 2012 22:20\tvivek\thum sab bhojpurai log keebatawe ke chahatani ki hamraekahani bahut nimam lagal ha.\naa hum lekhak bhai ke iho batawe k chahatani ki bhai hamahu gopalganj jile se hain aa tu jila ke naam rosan ka dihala .\nSunday, 01 September 2013 23:00\tAjit Avinash\tkahani bahut hi nik lagal.\nbakir ago baat ba . agar kahani ako go sadasya jinda rah ke samaj ke badale ke koshish kaile rahit taekahani auri sundar ban gail rahir .


सगरी खबर भोजपुरी में (मंगल, 30 जून 2015) – टटका खबर\nयूपी पुलिस अउर कुछ कर सके भा ना बाकिर भईंस, मुर्गी, आ अब कुकुर खोजे में ओकरा महारत हासिल होखत जात बा. आजम खान आ एगो भाजपा विधायक के भईंसन के ‘खोज’ लिहला का बाद ओकरा मुर्गी खोजे के काम मिलल रहुवे आ अब ओकरा जिम्मे कानपुर के एगो आदमी के भुलाइल कुकुर खोजे के काम मिलल बा. अब अतना व्यस्तता में कुछ हत्या आ बलात्कार जइसन छोट मोट अपराध के अनदेखी हो जाव त पुलिस के का दोष?\nसमाजवादी पार्टी के प्रदेश अध्यक्ष आ यूपी के मुख्यमंत्री अखिलेश यादव राज्य के कानून व्यवस्था के हालत सुधारे खातिर अपना पार्टी के नेता लोग से निहोरा कइले बाड़न कि थाना के राजनीति कइल छोड़ दे लोग. एह काम से राज्य के कानून व्यवस्था आ सपा के छवि दुनू बिगड़त बा.\nबिहार के मुख्यमंत्री नीतीश कुमार काल्हु कहलन कि नालंदा जिला के एगो स्कूल संचालक के हत्या करे वाला लोगन के बकसल ना जाई आ ओह लोग के सजा दिआवे में कवनो कोर-कसर बाकी ना राखल जाई. बतावल जात बा कि दुनू बचवन के पोस्टमार्टम रिपोर्ट में ओकनी के मौत के कारण पानी में डूबल बतावल गइल बा जबकि भीड़ पिटाई से मौत होखे के अफवाह फैला के स्कूल संचालक के पीट पीट के मुआ दिहलसि आ पुलिस तमाशा देखत आ मीडिया फोटो खींचत रह गइल. बाद में ओह थाना के प्रभारी के निलंबित क दीहल गइल बा.\nम्यांमार का सीमा पर भारत के 18 गो सैनिक के मारे वाला हमला के साजिश के आरोपी आ नेशनल सोशलिस्‍ट काउंसिल ऑफ नगालैण्‍ड (खापलांग गुट) के एगो बड़का आतंकवादी आ ओकर क्षेत्रीय कमांडर खुमलो अबी अनल के मणिपुर का चंदेल जिला में गिरफ्तार कर लीहल गइल बा.\nक्रिकेट के प्रीमियर लीग के कमिश्‍नर रहल ललित मोदी के कहना बा कि ई मनी लांड्रिग कबो नइखन कइले आ प्रवर्तन निदेशालय का लगे अइसन कवनो सुबूतो नइखे. प्रवर्तन निदेशालय के चुनौती देत ललित के कहना बा कि ओकरा लगे कवनो सुबूत होखे त देखावे. कहलन कि जब उनका खिलाफ कवनो अदालत में कवनो मुकदमा नइखे त उनुका के भगोड़ा कइसे कहल जात बा.\nभारत सरकार के वित्‍त सचिव राजीव महर्षि काल्हु सोमार का दिने कहलन कि ग्रीस के करजा विवाद के कवनो सीधा असर भारत पर नइखे पड़ेवाला. अलग बात बा कि एह चलते अगर यूरोजोन में ब्याज बढ़ावल जात बा त कुछ विदेशी निवेश ओह राहे जा सकेला. एहसे भारत खातिर चिन्ता फिकिर करे के कवनो बात नइखे. एह बीच ग्रीस सरकार अपना किहां के बैंकन के बंद करा दिहले बिया आ लोग एटीएम से एक दिन में 65 डालर से अधिका ना निकाल पाई अइसन आदेश जारी क दिहले बिया. ग्रीस सकट का चलते सोमार का दिने एशिया के शेयर बाजार में गिरावट दर्ज भइल. हालांकि एक समय बहुते गिर चुकल भारत के शेयर बाजार बाद में कुछ सम्हर गइल आ सेंसेक्स 167 अंक के गिरावट का साथ आ निफ्टी 63 अंक के गिरावट का साथ बंद भइल.\nभारतीय क्रिकेट कंट्रोल बोर्ड सोमार का दिने ज़िम्बाब्वे दौरा पर जाए वाला भारतीय टीम के घोषणा क दिहलसि. एहमें अजिंक्‍य रहाणे के भारतीय टीम के कप्‍तान बनावल गइल बा आ हरभजन सिंह के वापसी भइल बा.\nभारत के ज्वाला गुट्टा अउर अश्वनी पोनप्पा के जोड़ी कनाडा में होखत ओपन ग्रां प्री बैडमिंटन टूर्नामेंट के महिला डबल्स खिताब जीत लिहले बिया. एह सीजन में गुट्टा आ पोनप्‍पा के जोड़ी के ई पहिला खिताब ह.\nसोमार का दिने चीन पहिला बेर आपन हथियार भारत के मीडिया के देखवलसि. भारत के आपन देशी युद्धक टैंक ‘अर्जुन’ के सराहत चीनी सेना के एगो अधिकारी कहलसि कि भारत के हालात देखत ई बहुते नीमन बा.\nट्विटर पर हिन्दुस्ताने ना दुनिया भर के लोग अपना बेटी का साथे सेल्फी शेयर करे में लाग गइल बा बाकिर भारत के कुछ दुष्ट मेहरारू भारत के पीएम मोदी का बारे में छिछोरपन देखावत मीडिया के सुर्खी बने का कोशिश में लागल बाड़ी सँ.\nसोमार का दिने चेन्नई मेट्रो रेल के सेवा के शुरुआत हो गइल. पहिला ट्रेन एगो महिला चालक चलवली आ मुख्यमंत्री जे जयललिता एकरा के आनलाईन झंडी देखा के रवाना करवली.\nदेश के अर्धसैनिक बलन के 10 लाख जवानन खातिर होखे वाला नियमित शारीरिक व्यायाम में योग के अनिवार्य बना दीहल गइल बा. अब इन्तजार कइल जाव सेकूलर कुकुरन के भूंकला के. ओकनी के बस चले त देश से हिन्दूवन के नाम काम धाम सगरी खतम करा दीहें. बाकिर संजोग से एह सरकार के सोझा ऊ बेबस हो गइल बाड़न स.\nमोतिहारी अदालत में पेशी का दौरान एगो विचाराधीन कैदी सोमार का दिने अपना साथे आइल सिपाही के आँख में मिर्ची पाउडर झोंक के भाग निकलल. पुलिस अधीक्षक पीके मंडल के कहना बा कि लापरवाही बरते वाला सिपाही का खिलाफ कार्रवाई कइल जाई. भागे वाला अपराधी मेदनी टोला के एगो हत्यारा नयाज खान रहुवे.\nएह साल हज यात्रा पिछला साल का मुकाबले महँग हो गइल बा. एकरा पीछे दुनिया भर में आइल महंगाई के कारण बतावल जात बा. एह साल हज करे वालन के पिछला बरीस का मुकाबले 19 हजार रुपिया अधिका देबे के पड़ी.\nआजु मंगल का दिन से मऊ-इलाहाबाद सिटी का बीच बरास्ते वाराणसी एगो नया डीएमयू ट्रेन के चलल शुरु हो जाई. एकरा के सादार टीसन पर रेल राज्य मंत्री मनोज सिन्हा हरियर झंडी देखा के रवाना करीहें. काल्हु से एकर नियमित चलल शुरु होखी. ई रेलगाड़ी इलाहाबाद सिटी से सबेरे 6:20 बजे रवाना होके दारागंज, झूसी, ज्ञानपुर रोड, माधोसिंह, मंडुआडीह, वाराणसी, औड़िहार होखत दिन के बारह बजे मऊ चहुंपी आ वापसी में मऊ से दुपहरिया 1:15 बजे चलके औड़िहार, वाराणसी, मंडुआडीह, माधोसिंह, ज्ञानपुर रोड, झूसी, दारागंज होखत रात के साढ़े नौ बजे इलाहाबाद सिटी चहुँपल करी. शनिचर का दिने ई रेलगाड़ी ना चली.


गुंजन पंत सीखत बाड़ी ब्रूस ली का तरह के स्टंट – Anjoria\nगुंजन पंत सीखत बाड़ी ब्रूस ली का तरह के स्टंट\nदिसम्बर 3, 2010 गुंजन पंत, भोजपुरी सिनेमा, मार देब गोली, रविकिशन, स्टंट\nभोजपुरी सिनेमा के मनमोहनी तारिका गुंजन पंत एगो नया रिकार्ड बंनवले बाड़ी. भोजपुरी के ऊ पहिलका तारिका हई जे ब्रूस ली का तरह स्टंट सीखत बाड़ी. सिखावत बाड़ें चीन के मशहूर स्टंट मास्टर डी वी एम चियान. रोज दू घंटा दे रहल बाड़ी गुंजन पंत एह नया काम के सीखे खातिर. मकसद बा एगो अइसन फिलिम के किरदार करे के जवन तीन गो भाषा में बनावल जा रहल बा आ ओकरा में गुंजन पंत के भूमिका वइसने रही जइसन “चांदनी चौक टू चाइना” फिल्म में दीपिका पादुकोणे के रहल.\nएह फिल्म में गुंजन पंत के दोहरी भूमिका बा सीता अउर गीता माफिक. एगो किरदार सीता लेखा सिधवा आ दोसरकी गीता लेखा तेजतर्रार. ओही गीता वाली भूमिका में ई स्टंट सीखल कामे आई. गुंजन पंत एहले बेसी कुछ बतावे के तइयार नइखी. कहली कि जब फिल्म आई त रउरा सभे के सभ मालूमे हो जाये के बा.\nगुंजन पंत के रविकिशन का साथे एगो नया भोजपुरी फिल्म ” मार देब गोली केहू ना बोली” जल्दिये आवे जा रहल बा आ मनोज तिवारी का साथे बनत “यादव पान भण्डार” पर अबहीं काम चलत बा.\nनन्हकन के जलवा देखते बनत बा\nFans of Rinku are in Bangkok too


नेपाल में संविधान सभा के चुनाव ला वोटिंग चालू – टटका खबर\nनेपाल में संविधान सभा के चुनाव खातिर नेपाल के सवा करोड़ मतदाता आजु अपना वोट के इस्तेमाल करीहें.\nआजु मंगल 19 नवंबर से वोटिंग के शुरूआत हो गइल बा. एह वोटिंग में देश के कुल 122 गो राजनीतिक गोल आपन उम्मीदवार संविधान सभा के 601 गो सीटन ला खड़ा कइले बाड़े. जीतल प्रतिनिधि देश के नया संविधान बनइहें. पिछला बेर भइल चुनाव में केह के साफ बहुमत ना मिलल रहे आ कई गो जोड़ तोड़ वाला गठबन्हन बनली स बाकिर कवनो बहुमत ना जुटा पवली स आ संविधान तइयार करे के काम ना हो सकल.


बिबकोड (bibcode) जेकरा के रेफकोड (refcode) भी कहल जाला, एगो कॉम्पैक्ट पहिचानक भा आइडेंटिफायर हवे जे कई गो खगोलिकी संबंधी डेटा सिस्टम में संदर्भ सामग्री के यूनीक तरीका से पहिचाने खाती इस्तेमाल होखे ला। शब्द बिबकोड, बिब्लियॉथिक कोड के छोट रूप (शॉर्टफ़ार्म) हवे।\n1 अंगीकार भइल\nअंगीकार भइल[संपादन करीं]\nएह कोड के कुल लंबाई हमेशा फिक्स होखे ला जे 19 कैरेक्टर के होखे ला आ एकर रूप होला:\nएहिजे YYYY चार अंक के साल खातिर रिफरेंस होला JJJJJ कोड ई बतावे ला कि सामग्री कहँवा पब्लिश भइल रहल। जर्नल के संदर्भ के दशा में, VVVV कोड जर्नल के खंड (वोल्यूम) के बतावे ला, M ई बतावे ला कि जर्नल के कवना सेक्शन में संदर्भ छपल रहल (उदाहरण खातिर, L के मतलब 'लेटर' माने की चिट्ठी-पतरी वाला अनुभाग में छपल रहे), PPPP सुरुआत के पन्ना संख्या (पेज नंबर) बतावे ला, आ कोड A पहिला लेखक के अंतिम नाँव के पहिला अक्षर होखे ला। डॉट नियर, पीरियड के चीन्हा (.) के इस्तेमाल अइसन खाली फील्ड के भरे खातिर इस्तेमाल होखे ला जेकर संदर्भ में कौनों इस्तेमाल न हो रहल होखे, मने कि ओकरा से संबंधित कौनों जानकारी न होखे; इनहन के इस्तेमाल फील्ड पैडिंग में होला, मने की जानकारी अगर कम होखे तब फिक्स लंबाई १९ कैरेक्टर के पूरा करे खातिर। पैडिंग के ई काम हमेशा पब्लिकेशन कोड के दाहिने ओर कइल जाला आ वाल्यूम नंबर (खंड संख्या) आ पन्ना संख्या के बायें ओर। अइसन पन्ना संख्या जे 9999 से बेसी होखे M कॉलम में जारी रखल जाला।\nछह अंक के लेख आइडी नंबर (6-digit article ID numbers (in lieu of page numbers)) जे फिजिकल रिव्यू पब्लिकेशन द्वारा 1990 के दशक के अंतिम दौर से इस्तेमाल में बाड़ें, इनहन के रचना आगे बतावल तरीका से होला: पहिला दू गो अंक लेख आईडी होखे ले, अंक संख्या (issue number) के बतावे लें, आ ई अंग्रेजी के छोटा अच्छर (लोवर-केस) में बदल दिहल जालें (01 = a, etc.) आ इनहन के कॉलम M में जोड़ल जाला। बाकी बचल चार गो डिजिट पन्ना के फील्ड में इस्तेमाल होखे लीं।\nनीचे बिबकोड के कुछ उदाहरण दिहल गइल बाड़ें:\n2004PhRvL..93o0801M Mukherjee, M.; Kellerbauer, A.; Beck, D.; आ अन्य. (2004). "The Mass of 22Mg" (PDF). Physical Review Letters. 93 (15): 150801. Bibcode:2004PhRvL..93o0801M. doi:10.1103/PhysRevLett.93.150801. PMID 15524861.\nडिजिटल चीज पहिचानक\n↑ 1.0 1.1 M. Schmitz; G. Helou; P. Dubois; C. LaGue; B.F. Madore; H. G. Corwin Jr.; S. Lesteven (1995). "NED and SIMBAD Conventions for Bibliographic Reference Coding". मूल काम Daniel Egret; Miguel A. Albrecht (संपा.). Information & On-Line Data in Astronomy. Kluwer Academic Publishers. ISBN 0-7923-3659-3. पुरालेखित से पुरालेखित7June 2011 के. पहुँचतिथी 2011-06-22. Unknown parameter |name-list-style= ignored (मदद)\n↑ 2.0 2.1 2.2 "The ADS Data, help page". NASA ADS. पुरालेखित से पुरालेखित 14 October 2007 के. पहुँचतिथी November 5, 2007.\n"https://bh.wikipedia.org/w/index.php?title=बिबकोड&oldid=706087" से लिहल गइल\nएह पन्ना पर आखिरी बेर संपादन2फरवरी 2022 के 04:06 बजे भइल रहल।


प्रकाश जैस अब बिट्टू सरदारो का फिलिम में | CinemaBhojpuri.in\nJune 12, 2012 - कलाकार\n- Tagged: प्रकाश जैस\t- no comments\tअभिनेता प्रकाश जैस आजुकाल्हु फिल्म निर्माता-निर्देशकन का अलावे वितरकनो के पसंदीदा स्टार बन चलल बाड़ें, हाल ही में प्रकाश जैस बिट्टू सरदार के फिल्म ‘रिक्शावाला आई लव यू’ क शूटिंग ख़त्म कइलें जवना में दिनेश लाल यादव ‘निरहुआ’ मुख्य भूमिका में बाड़न आ मुख्य खलनायक हउवन संजय पांडे. प्रकाश जैस के फिल्म ‘देवरा पे मनवा डोले’ एह घरी बिहार में सफलता के रिकार्ड बनावत बिया. एह फिल्म में खेसारी लाल यादव मुख्य भूमिका में बाड़ें. (शशिकांत सिंह रंजन सिन्हा के रपट)\nमिलत जुलत‘हीरो’ के उमेद में प्रकाश जैस उछाह में (2)भोजपुरिया परदा पर प्रकाश जैस क शानदार बोलबाला (2)प्रकाश जैस के तीन गो फिलिम जश्न मनावत बाड़ी सँ (2)हम भोजपुरी से दूर कबो जाइए ना सकीं – प्रकाश जैस (2)‘रखेला शान भोजपुरिया जवान’ खातिर सीमा सिंह के डाँस तड़का (1)To the official site of Related Posts via Taxonomies.\tLeaveaReply Cancel reply


अनिल सम्राट संगे आँख लड़इहें अंजना – Anjoria\nभोजपुरी परदा पर ‘दरार’ जइसन सुपरहिट फिलिम दे चुकल अभिनेता अनिल सम्राट अब अंजना सिंह संग आँखि लड़ावत लउकीहें. निर्माता अनंजय रघुराज के अगिलकी फिलिम में बतौर नायक अनिल सम्राट बाड़े आ उनुकर नायिका बाड़ी अंजना सिंह. निर्देशन सुशील उपाध्याय करीहें.\nअनिल सम्राट अपना अभिनय कैरियर के शुरूआत सुपरस्टार पवन सिंह संगे सुपर हिट फिल्म ‘दरार’ से शुरू कइले रहन. अनिल सम्राट एह फिलिम के इंतजार करत बाड़े, फिलिम के शूटिंग जून महीना में शुरू होखी.\n2 thought on “अनिल सम्राट संगे आँख लड़इहें अंजना”\nअंजना सिंह जी का कहना है की उन्होंने इस तरह की कोई फिल्म साइन नहीं की है. धन्यवाद\n( प्रवक्ता अंजना सिंह )\nनिशांत जी अगर रउरा एह बात के जवाब दे सकीं त बढ़िया रहीत.


नीतीश कुमार खाती बाउर संकेत, जदयू में बगावत के बयार, श्याम रजक दलित के हक छीने के आरोप लगवले\nनीतीश कुमार के महागठबंधन छोड़ के भाजपा संगे हाथ मिलावल महंगा पर सकता। एक ओर भाजपा संगे जदयू के तालमेल बिगड़त देखाई देता, त दोसरा ओर जदयू के भीतरी एगो बड़ बवाल इंतज़ार करता।\nहालांकि दूर से देखला प लागता कि नीतीश कुमार बहुत बढ़िया हालत में बाड़े, लेकिन अब जबकि महागठबंधन के टूटला करीब3महीना हो चुकल बा त साफ संकेत मिलता कि जदयू के भीतरी एगो ज्वालामुखी उबाल मारता, जवन कि कबहूँ फाट जाई।\nमुख्यमंत्री नीतीश कुमार के करीबी लोग में गिनाए वाला श्याम रजक आरक्षण अवुरी पिछड़ा वर्ग के मुद्दा के उठावत इशारा-इशारा में नीतीश कुमार आरक्षण खतम करे के अभियान प चुप्पी साधे के आरोप लगवले। रजक कहले कि पिछड़ल समाज के मुख्यधारा में ले आवे के जवन सपना भीमराव आंबेडकर अवुरी महात्मा गाँधी देखले, उ आज़ादी के सात दशक बीतला के बादो पूरा नईखे भईल।\nउ कहले कि भूख के शांत करे खाती कूड़ा के ढ़ेर में से लोग के अनाज बीनत देख बहुत दुख होखता। इशारा-इशारा में भाजपा अवुरी नीतीश सरकार प हमला करत रजक कहले कि जेकरा प पिछड़ा अवुरी गरीब के भलाई खाती नीति बनावे के जिम्मेवारी बा, जेकरा प ए नीति के लागू करे के जिम्मेवारी बा, असल में ओकरा नियत में खोट बाटे।\nरजक कहले कि आज जवन लोग सत्ता में बाड़े ओ लोग के जिम्मेवारी बा कि मुख्यधारा से किनारा हो चुकल लोग के उ लोग मुख्यधारा में ले आवस। लेकिन सत्ताधारी लोग त हमनीए (पिछड़ा वर्ग) के अधिकार छीने में लागल बाड़े। आरक्षण के खतम कईल चाहतारे।\nबिना नीतीश कुमार के नाम लिहले, उनुका प आरक्षण खतम करे में सहयोग करे के आरोप लगावत रजक कहले, "सबसे बड़ दुख त ए बात के बा कि जवन लोग आरक्षण सबसे बरियार पक्षधर रहले, उहो लोग आज एकरा से मुंह मोड़ लेले बाड़े।" उ कहले कि अब जबकि बाकी लोग मुंह मोड़ लेले बाड़े त जरूरी हो गइल बा गांव के पगडंडी से होखत, ब्लॉक, जिला अवुरी राज्य स्तर प एकरा खाती लड़ाई लड़ल जाए।\nमालूम रहे कि महागठबंधन से पहिले जब बिहार में एनडीए के सरकार के रहे त श्याम रजक के तूती बोलत रहे। रजक के नीतीश कुमार के करीबी लोग में गिनल जाला। महागठबंधन के दौर में जब-जब राजद के कवनो नेता नीतीश कुमार के खिलाफ कुछ बोलले, श्याम रजक आगे बढ़के ओकर जवाब देले, लेकिन वर्तमान हालत में लागता कि उ अपना पार्टी अवुरी पार्टी के नेतृत्व से खुश नईखन।\nबिहार के राजनीति में मानल जाला कि नीतीश कुमार के जदयू के कवनो जातिगत आधार नईखे। हालांकि दलित अवुरी पिछड़ा के अधिकांश मतदाता नीतीश कुमार के नीति से खुश रहले लेकिन पछिला दु-अढ़ाई साल के बीच जवन-जवन घटना जदयू में भईल ओकरा से आशंका बा कि दलित-पिछड़ा वर्ग कहीं जदयू से दूर मत हो जाए।\nपछिला दु-अढ़ाई साल में जदयू के छोड़े वाला लोग में अधिकांश नाम दलित वर्ग के नेता के बाटे। जीतनराम मांझी, रमई राम, सकुनी चौधरी समेत दर्जन भर नेता ए समय में नीतीश कुमार के साथ छोड़ चुकल बाड़े। ए लोग के अलावे आज जवन दलित नेता जदयू में बाड़े, उहो लोग अपना अनदेखी के चलते नाराज़ देखाई देतारे।\nजहां तक आरक्षण के मुद्दा बा, एक ओर बिहार विधान सभा के पूर्व अध्यक्ष उदय नारायण चौधरी मोर्चा खोलले बाड़े त दोसरा ओर श्याम रजक के नाम सुनाई देवे लागल। दुनो नेता फिलहाल नीतीश कुमार के नाम त नईखन लेत लेकिन आरक्षण के मुद्दा प भाजपा प हमला करत नीतीश कुमार कठघरा में जरूर खाड़ा करतारे।\nदुनो नेता कहतारे कि आरक्षण खतम करे के प्रयास होखता। अब जबकि नीतीश कुमार के सरकार भाजपा के मदद से चलतिया त ए दावा के सीधा मतलब होखता कि नीतीश कुमार आरक्षण के खतम करे में या त सहयोग करतारे, या ए कार्रवाई के रोके खाती कवनो प्रयास नईखन करत।\nए सभसे जवन संकेत मिलता उ कुल मिलाके नीतीश कुमार अवुरी जदयू के राजनीति खाती शुभ नईखे। काहेंकी चुनाव के दौरान अवुरी चुनाव के बाद खुद नीतीश कुमार आरक्षण के मुद्दा प भाजपा के जोरदार विरोध करत आईल बाड़े अवुरी भाजपा प आरक्षण खतम करे के साजिश रचे के आरोप लगावत आईल बाड़े।\nबिहार के राजनीति के जानकार बतावतारे कि जईसे-जईसे समय बीतत जाई, ओइसे-ओइसे जदयू के भीतरी जवन ज्वालामुखी उबलता, ओकर लावा बहरी आवत जाई। भाजपा के कट्टर हिन्दुत्व वाली नीति के चलते जदयू के अधिकांश नेता माने लागल बाड़े कि अगिला चुनाव में ओ लोग के भारी परेशानी होखेवाला बा। एक ओर अल्पसंख्यक समुदाय दूर होखत देखाई देता त दोसरा ओर आरक्षण के मामला गरमाए से पिछड़ा वर्ग भी दूर हो जाई।\nअयीसना में सवाल सिर्फ अतने बा, का जदयू के ज्वालामुखी फाटी? जदी फाटी त कहिया फाटी?\nFirst Update: 31 October, 2017 04:39 PM


(बिहार क खाना से अनुप्रेषित)\nलिट्टी-चोखा, एक ठो प्रसिद्द बिहारी खाना\nएक ठो सीरीज के तहत बनल लेख\nसीरीज के बिसय बा:\nपूरबी आ पूर्वोत्तरी\nमालवानी & कोंकणी\nमलेशियाई भारतीय खाना\nभारतीय सिंगापुरियन खाना\nसामग्री, खाना के प्रकार\nपियल जाये वाला\nबिहारी खाना मुख्यतः, बिहार, झारखंड, पूर्वी उत्तर प्रदेश, बांग्लादेश, गुयाना आ ट्रिनिडाड और टोबैगो में खाईल जाला काहें की एईजा बिहारी लोगन क मौजूदगी बा। बिहारी खाना मुख्यतः शाकाहारी होला काहें की बिहारी समाज बुद्ध आ हिन्दू धर्म क अहिंसा जइसन संस्कार मूल्य से प्रभावित बा ओहिसे इ ज्यादातर लोग अंडा, मुर्गा, माँस मछली नाहीं खाला लो। हालाँकि, एईजा माँस, मुर्गा, अंडा और मछली खईले क परम्परा देखे के मिल जाला, खासकर मछली काहें की एईजा से सोन, गंगा और गंडक जइसन नदी बहेली स।\nदूध से बनल व्यंजन जैसे की दही, छाश, घी, लस्सी आ मक्खन एईजा पूरा साल खाईल जाला। बिहारी खाना उत्तर भारतीय खाना से मिलत जुलत होला लेकिन साथे साथ इ अन्य पूर्वी भारत की खाना से प्रभावित लउकेला (जैसे की एपर बंगाली खाना क प्रभाव देखे के मिलेला)। एईजा क खाना तरबूज, बेल क शर्बत जइसन पनीला खान पान की साथ मौसम की अनुसार बदलतो रहेला। कुछ खाना जैसे की सत्तू क पराठा, चोखा, मछली करी और बिहारी कबाब, पोस्ता दाना क हलुआ एईजा क मशहूर खाना ह।\n1 बिहारी थाली\n2 परम्परागत खाना\n3 शाकाहारी खाना\n4 माँसाहारी खाना\nमौसम की हिसाब से बिहारी खाना क थरियो हर 3-4 महिना में बदलत रहेला। लेकिन चावल, रोटी, अचार, चटनी, दाल आ दूध क व्यंजन थोड़ा बदलाव की साथ बनल रहेला।\nलोग वनस्पति तेल की साथ सरसों क तेल इस्तेमाल करेला, आ छौंक लगावे खातिर जीरा चाहें पंचफोरन क उपयोग करेला, पंचफोरन में सौंफ, सरसों, मेथी, अजवाइन आ मंगरैल होला। ए खाना क सबसे ख़ास बात एकर धुआँ प भुनल खाना ह। एकर संदर्भ धुँआ से भुनल लाल मारीचा में देख सकेनी जा, जवने क इस्तेमाल खाना में तेज खुशबु भरे खातिर होला। एकर इस्तेमाल चोखा बनवले में होला। चोखा बैंगन/आलू/टमाटर, साथ में चाहें अकेले भुज के मसल के बनेला।\nकढ़ी बरी – एमें बेसन क छानल पकौड़ी बेसन और दही में डारके कढ़ी बनेला, आमतौर प इ भात की साथ खाइल जाला।\nखिचड़ी – एमें चावल, दाल और कई तरह क सब्जी डाल के बनावल जाला, एमें घी क तड़का लगावल जाला।\nघुगनी – इ काला चना क बनेला, पानी में भिगो के एके कड़ाही में सरसों की तेल में भुज लिहल जाला। एमें सील पर पिसल हर तरह क गरम मसाला डराला।\nपिठ्ठा – इ मोमो नियर होला, इ स्वाद में मीठ चाहें नमकीन हो सकेला।\nसत्तू – इ भुजल चना, केराई पिस के बनेला। एके दूध चाहें पानी की साथ सान के खाईल जाला।\nलिट्टी – एमें सत्तू, बारीक कटल प्याज, हरियर मरीचा, धनिया, निम्बू आटा में भर के बारबेक्यू प सेंक के बनेला। इ घी, दही, चोखा और बैंगन भर्ता की साथ खूब बढ़िया लागेला।\nबिहारी माँसाहारी स्वाद क जिक्र मौलाना अबुल कलाम आजाद की संस्मरण में मिलेला, उनकी अनुसार इ खूब स्वाद वाला रहे। बिहारी लोग बिहारी कबाब खातिर खूब मशहूर ह, जवन की एगो माँसाहारी खाना ह। इ व्यंजन मुख्यतः मटन क बनेला और एके रोटी, परौठा चाहें भात की साथ खाइल जाला। चम्पारण क्षेत्र एकर मटन क ग्रिल पर बनल ताश नांव की व्यंजन खातिर खासा मशहूर बा।\n↑ "बावर्ची, भारतीय खाद्य व्यंजनों, भारतीय पाक कला व्यंजनों, शाकाहारी व्यंजनों, गैर शाकाहारी व्यंजनों". बावर्ची.कॉम. पहुँचतिथी 2012-10-18.\nबिहारी खाना लिखने\n"https://bh.wikipedia.org/w/index.php?title=बिहारी_खाना&oldid=675244" से लिहल गइल\nबिहार के खाना\nएह पन्ना पर आखिरी बेर संपादन 1 जुलाई 2020 के 13:02 बजे भइल रहल।


कोविड-19 - विकिपीडिया\nकोरोनावायरस बेमारी 2019\nSARS-CoV-2 वायरस के माइक्रोस्कोप से लिहल तस्वीर।\nसाँस के सिस्टम के एक्यूट इन्फेक्शन\nबोखार, खोंखी, साँस लेवे में तकलीफ\nवायरल निमोनिया, किडनी फेल\nrRT-PCR टेस्टिंग, इम्यूनॉसी, सीटी स्कैन\nहाथ धोवल, खांसी से बचाव, बेमार लोगन से दूरी राखल\nलच्छन अनुसार आ शरीर के मजबूती देवे वाला इलाज\nकोविड-19 अंग्रेजी में कोरोनावायरस डिसीज 2019 के छोट रूप हवे। ई बेमारी वायरस के इन्फेक्शन से होखे वाली बेमारी बाटे जे सार्स कोव2वायरस के चलते हो रहल बा। एह बेमारी के सुरुआत चीन से 2019 में भइल आ हाल में ई 2019–20 कोरोना वाइरस प्रकोप के रूप ले चुकल बाटे। एकरे आम लच्छन सभ में बोखार, खोंखी (खाँसी), आ साँस लेवे में तकलीफ सामिल बाटे जबकि देह दर्द आ नाक बहल अउरी गला के दरद कम पावल जाए वाला लच्छन बाड़ें। जादेतर केस सभ में ई लच्छन बहुत जोरदार ना मिलत बाड़ें, कुछे दसा में ई लच्छन निमोनिया तक चहुँपत बाड़ें या फिर कौनों अंग या अंग सभ के फेल होखे तक के नौबत आवत बा। चिन्हित केस सभ के तुलना में मौत होखे के एस्टीमेट 1% से 5% बाटे हालाँकि ई उमिर आ पहले से सेहत के स्थिति अनुसार बदल सके ला।\nइन्फेक्शन के एक ब्यक्ति से दुसरे ब्यक्ति ले पहुँचे के खाँसी आ छींक के दौरान निकले वाला महीन बुनकी सभ बा। वायरस के शरीर में प्रवेश आ बेमारी के लच्छन जाहिर होखल सुरू होखे के बीचा में2से 14 दिन के समय लागत बा जबकि औसतन ई समय5दिन के बाटे। एकरे जाँच के स्टैंडर्ड तरीका रिवर्स ट्रान्सक्रिप्शन पॉलिमेरसे चेन रिएक्शन (rRT-PCR) बाटे जेह में नाक चाहे गला में से पानी या कफ के परीक्षण होला। खून के सीरम के नमूना ले के ओहमें एंटीबाडी सभ के गिनती भी एकरे जाँच आ पहिचान खाती इस्तेमाल हो सके ला। लच्छन सभके पहिचान, रिस्क फैक्टर आ छाती के सीटी स्कैन भी एकरे जाँच में सामिल बा अगर निमोनिया के शंका होखे।\nएह बेमारी से बचाव के तरीका में उचित तरीका से हाथ धो के साफ रखल, दुसरे लोगन से दूरी बना के रहल आ बिना हाथ धोवले आपन चेहरा न छुवे के बतावल गइल बा।  मास्क के इस्तेमाल ओह लोगन के सुझावल गइल बा जेकरा ई महसूस होखे कि ओकरा ई वायरस लाग चुकल बाटे चाहे अइसन ब्यक्ति के इलाज आ परिचार करे वाला लोग के ई सलाह दिहल गइल बा बाकी आम जनता के मास्क के सलाह नइखे दिहल गइल। अभिन ले एकरे खातिर कौनों टीका (वैक्सीन) के खोज नइखे भइल आ COVID-19 खाती बिसेस रूप से कौनों दवाई आ इलाज नइखे खोजल जा सकल; लच्छन सभ के इलाज, शरीर के मजबूती देवे वाला इलाज आ कुछ एक्सपेरिमेंटल तरीका इस्तेमाल हो रहल बाड़ें।\nबिस्व स्वास्थ संगठन (WHO) एह 2019–20 कोरोनावायरस प्रकोप के महामारी आ इंटरनेशनल चिंता के पब्लिक सेहत इमरजेंसी (PHEIC) घोषित क दिहले बाटे। कई देस सभ में बेमारी के लोकल फइलाव के परमान मिलल बाड़ें जेह में डब्लूएचओ के छहो क्षेत्र सभ के देस सामिल बाड़ें।\n↑ 国家卫生健康委关于新型冠状病毒肺炎暂命名事宜的通知 (Chinese में). National Health Commission.7फरवरी 2020. ओरिजनल से 28 फरवरी 2020 के पुरालेखित. पहुँचतिथी9फरवरी 2020.\n↑ अउरी जानकारी खाती सार्स-कोव-2 देखल जाय\n↑ 3.0 3.1 उद्धरण खराबी:Invalid <ref> tag; no text was provided for refs named CDC2020Sym\n↑ "Q&A on coronaviruses (COVID-19)". बिस्व स्वास्थ संगठन (WHO). पहुँचतिथी 11 March 2020.\n↑ Wang V (5 मार्च 2020). "Most Coronavirus Cases Are Mild. That's Good and Bad News". दि न्यू यॉर्क टाइम्स.\n↑ उद्धरण खराबी:Invalid <ref> tag; no text was provided for refs named Hui14Jan2020\n↑ "Q&A on coronaviruses". बिस्व स्वास्थ संगठन (WHO). पुरालेखित से पुरालेखित 20 January 2020 के. पहुँचतिथी 27 जनवरी 2020.\n↑ "Wuhan Coronavirus Death Rate". www.worldometers.info. पुरालेखित से पुरालेखित 31 January 2020 के. पहुँचतिथी2फरवरी 2020.\n↑ "Report 4: Severity of 2019-novel coronavirus (nCoV)" (PDF). पुरालेखित (PDF) से पुरालेखित 10 फरवरी 2020 के. पहुँचतिथी 10 फरवरी 2020.\n↑ "Q&A on coronaviruses". बिस्व स्वास्थ संगठन (WHO). 11 फरवरी 2020. पुरालेखित से पुरालेखित 20 January 2020 के. पहुँचतिथी 24 फरवरी 2020. The disease can spread from person to person through small droplets from the nose or mouth which are spread whenaperson with COVID-19 coughs or exhales ... The main way the disease spreads is through respiratory droplets expelled by someone who is coughing.\n↑ उद्धरण खराबी:Invalid <ref> tag; no text was provided for refs named CDC2020Spread\n↑ "Symptoms of Novel Coronavirus (2019-nCoV)". www.cdc.gov. 10 फरवरी 2020. पुरालेखित से पुरालेखित 30 January 2020 के. पहुँचतिथी 11 फरवरी 2020.\n↑ Normile D (27 फरवरी 2020). "Singapore claims first use of antibody test to track coronavirus infections". Science. doi:10.1126/science.abb4942.\n↑ उद्धरण खराबी:Invalid <ref> tag; no text was provided for refs named :3\n↑ "CT provides best diagnosis for COVID-19". ScienceDaily. 26 फरवरी 2020. पहुँचतिथी2March 2020.\n↑ "Advice for public". बिस्व स्वास्थ संगठन (WHO). पुरालेखित से पुरालेखित 26 January 2020 के. पहुँचतिथी 25 फरवरी 2020.\n↑ CDC (11 फरवरी 2020). "2019 Novel Coronavirus (2019-nCoV)". Centers for Disease Control and Prevention. पुरालेखित से पुरालेखित 14 फरवरी 2020 के. पहुँचतिथी 15 फरवरी 2020.\n↑ "Advice for public". बिस्व स्वास्थ संगठन (WHO). पुरालेखित से पुरालेखित 26 January 2020 के. पहुँचतिथी 15 फरवरी 2020.\n↑ "Coronavirus Disease 2019 (COVID-19)". Centers for Disease Control and Prevention (CDC). 15 फरवरी 2020. पुरालेखित से पुरालेखित 26 फरवरी 2020 के. पहुँचतिथी 20 फरवरी 2020.\n↑ उद्धरण खराबी:Invalid <ref> tag; no text was provided for refs named WHOPandemic\n↑ "Statement on the second meeting of the International Health Regulations (2005) Emergency Committee regarding the outbreak of novel coronavirus (2019-nCoV)". बिस्व स्वास्थ संगठन (WHO). पुरालेखित से पुरालेखित 31 January 2020 के. पहुँचतिथी 11 फरवरी 2020.\n↑ Mahtani S, Berger M, O'Grady S, Iati M (6 फरवरी 2020). "Hundreds of evacuees to be held on bases in California; Hong Kong and Taiwan restrict travel from mainland China". दि वाशिंगटन पोस्ट. पुरालेखित से पुरालेखित7फरवरी 2020 के. पहुँचतिथी 11 फरवरी 2020.\n↑ बिस्व स्वास्थ संगठन (March 2020). "Coronavirus disease 2019 (COVID-19): situation report, 47". बिस्व स्वास्थ संगठन (WHO). hdl:10665/331444.\n"https://bh.wikipedia.org/w/index.php?title=कोविड-19&oldid=690868" से लिहल गइल\nएह पन्ना पर आखिरी बेर संपादन7मई 2021 के 13:40 बजे भइल रहल।


सिरहा मे बस दुर्घटना, आधा दर्जन से ज्यादे सवारी भईले घाही – Aapan Birgunj\nसिरहा मे बस दुर्घटना, आधा दर्जन से ज्यादे सवारी भईले घाही\nअशोक कुशवाहा प्रकाशित मिति - Apr 4, 2018 1 0\nधनखेती मे पलटल बस आधा दर्जन से ज्यादे सवारी भईले घाही\nराजेश अभिराज यादव\nसिरहा, २१ चईत\nसिरहा मे आजू भईल बस दुर्घटना मे पर के आधा दर्जन से ज्यादा सवारी घाही हो गईल । बुध के दिने सबेरे लगभग ९:४५ बजे सिरहा के ब्रहमपुरी से धनगढ़ी सड़क बीच लक्ष्मीपुर पतारी गाउपलिका के रामनगर मे ना. ३ ख. ६१५६ नंबर के बस अनियंत्रित हो के धान के खेत मे पलट गईला से दुर्घटना भईल ।\nबस दुर्घटना मे ७ को सवारी घाही हो गईले । घाही सवारी मे से एक जाने के हाथ टूटल बा आ बाकी ६ जने के साधारण चोट लागल बा । घाही लोगन के इलाज खातिर लहान अस्पताल मे भेज के इलाज हो रहल बा ईलका प्रहरी कार्यालय लक्ष्मीपुर पतारी जनवले बा ।


चारो तरफ पवन राजा से नजर लड़ावल जा रहल बा – Anjoria\nचारो तरफ पवन राजा से नजर लड़ावल जा रहल बा\nभोजपुरी सिनेमा के सफल आ चर्चित निर्माता रामाकांत प्रसाद आ सुपर स्टार पवन सिहं के जोड़ी के धमाल फिल्म “लड़ाई लऽ अँखिया ए लौण्डे राजा” में खुब देखे के मिल रहल बा. बिहार, यूपी, आ नेपाल में एह घरी एह फिल्म के धूम मचल बा. हर जगहा ई फिल्म कमाल के बिजनेस कर रहल बिया. फिल्म में पवन आ विराज के शानदार अभिनय के तारीफ सगरो आ सभे कर रहल बा. अब एह फिल्म कें १५ जुलाई से मुंबई में रिलीज कइल जाये वाला बा. रामाकांत प्रसाद के फिल्म “दिलजले” एह साल के अबतक ले के सबले हिट फिल्म बनल बिया.\nVikrant is getting lavish praise these days\nOne thought on “चारो तरफ पवन राजा से नजर लड़ावल जा रहल बा”\nprashant ku singh कहते हैं:\nजुलाई 8, 2011 को 1:38 अपराह्न पर\nye to hona hi tha wo to phle se hi super hit …..tha jiyo pawan singh ji ………….


उत्तर अमेरिका के भूगोल - विकिपीडिया\nउत्तर अमेरिका के ग्लोब व्यू।\nउत्तर अमेरिका के भूगोल (अंगरेजी: Geography of North America) के तहत दुनियाँ के तिसरा सभसे बड़ महादीप (अफिरका आ एशिया के बाद), उत्तर अमेरिका के थलरूप, हावापानी, बनस्पति से ले के खेतीकिसानी आ संसाधन अउरी उद्योग नियर मानवीय चीज सभ के भूगोलीय बिबरन प्रस्तुत कइल जाला। उत्तर अमेरिका, दुन्नों अमेरिका सभ के सड़मेंड़ सुपर महादीप सभ के उत्तरी हिस्सा हवे। ई पनामा के थलजोड़ (इस्थमस ऑफ़ पनामा) द्वारा दक्खिन अमेरिका महादीप से जुड़ल बा आ पनामा नहर इनहन के बिलग करे ले। राजनीतिक सीमा के रूप में, पनामा-कोलंबिया बाडर एह दुनों महादीप सभ के अलगा करे ला। एकरा के थलरूप के बिसेसता के आधार पर कई हिस्सा में बाँटल जा सके ला आ ई मानवीय हिसाब से दुनियाँ से सभसे शहरी महादीप भी हवे।\nउत्तर अमेरिका के बिस्तार 24,709,000 वर्ग किलोमीटर (9,540,000 बर्गमील) क्षेत्र पर बा जे पूरा पृथ्वी के 16.5 % जमीनी हिस्सा आ लगभग 4.8 % कुल क्षेत्रफल के हिस्सा के रूप में बाटे। 2013 में, एह महादीप के आबादी के अनुमान 579 मिलियन लगावल गइल रहल जेह में कुल 23 गो आजाद देस सामिल रहलें, ई पूरा दुनियाँ के जनसंख्या के लगभग 7.5 % हिस्सा रहल, अगर आसपास के दीप सभ (ज्यादतर कैरीबियन दीप) के सामिल क लिहल जाय।\n1 भौतिक बिभाजन\n1.1 पच्छिमी ऊँच भूमि\n1.2 ग्रेट प्लेन्स\n1.3 कनाडाई शील्ड\n1.4 पुरबी प्रदेश\n1.5 कैरीबियन क्षेत्र\n2 राजनीतिक बिभाजन\n4 हाइड्रोलॉजी आ सतही बहाव\n4.1 नदी सिस्टम\n5 कुछ तथ्य\nउत्तर अमेरिका के भौतिक भूगोल के हिसाब से नीचे दिहल गइल भाग में बाँटल जाला:\nपच्छिमी ऊँच भूमि[संपादन]\nराकी परबत के लोकेशन\nमें नया जमाना (अल्पाइन क्रम) के परबत श्रेणी मौजूद बाड़ी। इनहन में सभसे प्रमुख आ सुपरिचित राकी परबत बा। इनहन के पच्छिमी कार्डिलेरा चाहे अमेरिकन कार्डिलेरा के नाँव से भी जानल जाला।[नोट 1] एही पहाड़ सभ के बीचा में कई गो पठार भी बाड़ें: कोलंबिया के पठार, कोलोरैडो पठार, आ सभसे बड़ पठार ग्रेट बेसिन एही इलाका में हवें जे अंतरपरबती पठार के उदाहरण हवें।\nसभसे उत्तर से शुरू कइल जाय तब: उत्तर अमेरिका के उत्तरी-पच्छिमी कोना के रूप में मौजूद अलास्का के प्रायदीप से ई परबत शुरू हो जालें। एह में उत्तर में ब्रुक्स श्रेणी बा आ दक्खिन ओर अलास्का श्रेणी बाटे जिनहन दुनों के बीचा से यूकान नदी आपन घाटी बना के बहे ले। अउरी दक्खिन आवल जाय तब कनाडा के इलाका में उत्तर-पछिम से दखिन-पुरुब के बिस्तार लिहले मैकेंजी श्रेणी बा। मैकेंजी स के दक्खिन से एह महादीप के सभसे लमहर परबत श्रेणी राकी परबत के बिस्तार शुरू हो जाला आ ई उत्तर-पच्छिम से दक्खिन-पुरुब के दिसा में अमेरिका देस के दक्खिनी हिस्सा तक ले चहुँप जाला। एह परबत के समानांतर पच्छिम में कई गो पठार बाने आ ओह पठार सभ के भी पच्छिम में अउरी कई गो परबत श्रेणी बाड़ी स। सभसे उत्तर में इनहन में कैस्केड श्रेणी बा। कैस्केड आ राकी के बीचा में ग्रेट बेसिन पठार बा। एह पठार के उत्तर में मौजूद श्रेणी ब्लू रेंज कहाले। ग्रेट बेसिन के दक्खिन में कोलंबिया के पठार आ एरिजोना (अराइजोना) के रेगिस्तान बाड़ें जिनहना के पच्छिम में कोस्ट रेंज आ पुरुब में राकी परबत बा।\nअउरी दक्खिन बढ़ल जाय तब कोस्ट रेंज के दक्खिनी हिस्सा आ राकी के बीचा में मोहावी (मोज़ेव) के रेगिस्तान आ फिर एकरे भी दक्खिन में सोनोंरान रेगिस्तान बा। एकरे दक्खिन में मैक्सको के इलाका शुरू हो जाला जे पूरबी सिएरा माद्रे आ पच्छिमी सिएरा माद्रे के पहाड़ आ इनहन के बीचा में मौजूद मैक्सिको के पठार के रूप में एही कार्डिलेरा के बिस्तार हवे। आगे दक्खिन में ई पहाड़ी हिस्सा पातर हो जाला आ ऊँचाई कम हो जाले बाकी देखल जाय तब एक तरह से पूरा मध्य अमेरिका के हिस्सा जे आगे उत्तर आ दक्खिन अमेरिका के बीचा में जोड़ नियर बा एही पहाड़ी इलाका के बिस्तार हवे।\nउत्तर अमेरिका के सभसे ऊँच परबत चोटी माउंट मैकिनले हवे जे अलास्का श्रेणी में बा। एकरे अलावा उत्तर से दक्खिन के क्रम में माउंट लोगान, माउंट वाडिंगटन; कास्केड रेंज में माउंट रेनियर, शास्ता आ हुड चोटी; कोस्ट रेंज में माउंट व्हिटनी इत्यादि गिनावल जा सके लें।\nबिसाल मैदान (ग्रेट प्लेन्स)\nबिसाल मैदान। ई राकी परबत के पुरुब में, एह महादीप के बीचोबीच बा। उत्तर में मैकेंजी नदी के डेल्टा से ले के दक्खिन में टैक्सास ले एकर बिस्तार बा। एही में मिसिसिपी आ मिसौरी नदी सभ के थाला बा जे उपजाऊँ भूमि हवे इहाँ खेती के बिकास माटी के उपजाऊँ होखे के कारण भइल बा।\nपुराना थलभाग हवे। प्राचीन काल के बनल चट्टान सभ के ई हिस्सा बर्फानी जुग (आइस एज) के ग्लेशियर सभ से बनल थलरूप सभ से पटाइल परल बा। बहुत सारा झील एह इलाका के बिसेसता ह। इहाँ के चट्टान प्री कैंब्रियन समय के हवें आ एही कारण ई इलाका कई किसिम के खनिज पदार्थ से भरपूर हवे। एकरा के लौरेशियन शील्ड भी कहल जाला। पाँच गो बिसाल झील सभ के ग्रेट लेक्स के नाँव से जानल जाला। इनहन में से सुपीरियर झील दुनिया के सभसे बड़ मीठा पानी के झील भी हवे। अउरी बाकी झील सब में मिशीगन, ह्यूरन, ईरी आ ओंटारियो झील बाड़ी सऽ।\nअटलांटिक किनारा के सहारे बिस्तार लिहले बा। अप्लेशियन पहाड़ आ पठार एकर प्रमुख चीज हवें। अप्लेशियन के सहारे पीडमांट पठार बा।\nसात हजार से बेसी दीप सभ के हिस्सा हवे।\nएंगुइला (यूनाइटेड किंगडम) 7001910000000000000♠91 14,764 164.8 दि वैली\nएंटीगुआ एंड बारबूडा 7002442000000000000♠442 100,963 199.1 St. John's\nअरुबा (नीदरलैंड)[नोट 2] 7002180000000000000♠180 104,822 594.4 ओरांजेस्टेड\nदि बहामास[नोट 3] 7004139430000000000♠13,943 391,232 24.5 नसाऊ\nबारबाडोस 7002430000000000000♠430 284,996 595.3 ब्रिजटाउन\nबेलीज 7004229660000000000♠22,966 366,954 13.4 बेल्मोपान\nबरमूडा (यूनाइटेड किंगडम) 7001540000000000000♠54 61,666 1203.7 हैमिल्टन\nबोनायर (नीदरलैंड)[नोट 2] 7002294000000000000♠294 7004120930000000000♠12,093 41.1 Kralendijk\nब्रिटिश वर्जिन आइलैंड्स (यूनाइटेड किंगडम) 7002151000000000000♠151 30,661 152.3 रोड टाउन\nकनाडा 7006998467000000000♠9,984,670 36,289,822 3.4 ओटावा\nकीमन आइलैंड (यूनाइटेड किंगडम) 7002264000000000000♠264 60,765 212.1 जार्जटाउन\nक्लिपार्टन दीप (फ्रांस) 7000600000000000000♠6 5000000000000000000♠0 0.0 —\nकोस्टा रिका 7004511000000000000♠51,100 4,857,274 89.6 सैन जोसे\nक्यूबा 7005109886000000000♠109,886 11,475,982 102.0 हवाना\nकुरासाओ (नीदरलैंड)[नोट 2] 7002444000000000000♠444 159,371 317.1 विलेमस्टैड\nडोमिनिका 7002751000000000000♠751 73,543 89.2 रोसिऊ\nडोमिनिकन रिपब्लिक 7004486710000000000♠48,671 10,648,791 207.3 सैंटो डोमिंगो\nएल सल्वाडोर 7004210410000000000♠21,041 6,344,722 293.0 सैन सल्वाडोर\nग्रीनलैंड (डेनमार्क) 7006216608600000000♠2,166,086 56,412 0.026 नूक\nग्रेनाडा 7002344000000000000♠344 107,317 302.3 सेंट जॉर्जेज\nगुआडेलोप (फ्रांस) 7003162800000000000♠1,628 449,975 246.7 बासे-टेरे\nगुआटेमाला 7005108889000000000♠108,889 16,582,469 128.8 गुआटेमाला शहर\nहैती 7004277500000000000♠27,750 10,847,334 361.5 पोर्ट-ऑ-प्रिंस\nहोंडुरास 7005112492000000000♠112,492 9,112,867 66.4 तेगुसियागाल्पा\nजमैका 7004109910000000000♠10,991 2,881,355 247.4 किंग्सटन\nमार्टिनीक (फ्रांस) 7003112800000000000♠1,128 385,103 352.6 फोर्ट-डी-फ्रांस\nमैक्सिको 7006196437500000000♠1,964,375 127,540,423 57.1 मैक्सिको सिटी\nMontserrat (यूनाइटेड किंगडम) 7002102000000000000♠102 5,152 58.8 प्लेमाउथ (Brades)[नोट 4]\nनवासा दीप (यूनाइटेड स्टेट्स) 7000500000000000000♠5 5000000000000000000♠0 0.0\nनिकारागुआ 7005130373000000000♠130,373 6,149,928 44.1 मानागुआ\nनुएव एस्पार्ता (वेनेजुएला) 7003115100000000000♠1,151 ला आसूंसियों\nपनामा[नोट 2][नोट 5] 7004754170000000000♠75,417 4,034,119 45.8 पनामा शहर\nप्यूर्टो रिको (यूनाइटेड स्टेट्स) 7003887000000000000♠8,870 3,667,903 448.9 सैन जुआन\nसाबा (नीदरलैंड) 7001130000000000000♠13 7003153700000000000♠1,537 118.2 दि बॉटम\nसैन एंड्रीज एंड प्रोविडेंसिया (कोलंबिया) 7001530000000000000♠53 7004777010000000000♠77,701 1468.59 सैन एंड्रीज\nसेंट बार्थेलेमी (फ्रांस) 7001210000000000000♠21 7003744800000000000♠7,448 354.7 गुस्ताविया\nसेंट किट्स एंड नेविस 7002261000000000000♠261 54,821 199.2 बासेतेरे\nसेंट लूसिया 7002539000000000000♠539 178,015 319.1 कास्ट्रीज\nसेंट मार्टिन (फ्रांस) 7001540000000000000♠54 7004298200000000000♠29,820 552.2 मैरीगाट\nसेंट पियरे एंड मिकेलन (फ्रांस) 7002242000000000000♠242 6,305 24.8 सेंट पियरे\nसेंट विंसेंट एंड ग्रेनाडाइंस 7002389000000000000♠389 109,643 280.2 किंग्सटाउन\nसिंट यूस्टाटियस (नीदरलैंड) 7001210000000000000♠21 7003273900000000000♠2,739 130.4 ओरांजेस्टेड\nसिंट मार्टेन (नीदरलैंड) 7001340000000000000♠34 39,537 1176.7 फिलिप्सबर्ग\nट्रिनिडाड एंड टोबैगो[नोट 2] 7003513000000000000♠5,130 1,364,962 261.0 पोर्ट ऑफ़ स्पेन\nतुर्क्स एंड काइकोस दीप (यूनाइटेड किंगडम)[नोट 6] 7002948000000000000♠948 34,900 34.8 कोकबर्न टाउन\nयूनाइटेड स्टेट्स[नोट 7] 7006962909100000000♠9,629,091 322,179,605 32.7 वाशिंगटन, डीसी\nयूनाइटेड स्टेट्स वर्जिन दीप (यूनाइटेड स्टेट्स) 7002347000000000000♠347 104,913 317.0 चारलोट अमालिए\nउत्तर अमेरिका के जलवायु प्रदेश, कोपेन के अनुसार।\nउत्तर अमेरिका एगो बिसाल महादीप हवे आ इहाँ दुनियाँ के लगभग हर किसिम के जलवायु पावल जाले। एहिजा उत्तर में टुंड्रा टाइप के जलवायु पावल जाला जबकि सुदूर दक्खिन में भूमध्य रेखीय जलवायु भी पावल जाले। पच्छिमी हिस्सा में कई गो रेगिस्तान बहुते सूखा इलाका हवें जबकि कई हिस्सा अइसन बाड़ें जहाँ सालोभर बरखा होखे ले। मानसूनी जलवायु के भी क्षेत्र एह महादीप में पावल जाला।\nहाइड्रोलॉजी आ सतही बहाव[संपादन]\nउत्तर अमेरिका महादीप में औसतन 76 सेमी/साल बरखा होखे ले, एकरे द्वारा कुल लगभग18 पेटालीटर पानी उपराजे ला।\nउत्तर अमेरिका के प्रमुख नदी सिस्टम सभ नीचे लिखल गइल बा:\nसेंट लारेंस नदी। ई दुनिया के सभसे ब्यस्त जलमार्ग वाली नदी हवे।\nऊपरी रियोग्रांड नदी।\nआर्कटिक महासागर में गिरे वाली\nअटलांटिक महासागर में गिरे वाली\nसेंट जॉन्स नदी\nप्रशांत महासागर में गिरे वाली\nसैन जोक्विन नदी\nग्रेट बेसिन के भितरें बहे वाली\nसभसे ऊँच चोटी: मांउट मैकिनले (6194 मी), अलास्का रेंज में; जबकि राकी परबत के सभसे ऊँच चोटी माउंट एल्बर्ट (4378 मी) हवे।\nसभसे लमहर नदी : मिसिसिपी-मिसौरी\n↑ कार्डिलेरा मने परबत सभ के समूह होला। ई परबत सभ जे कार्डिलेरा के हिस्सा होखें कई श्रेणी के रूप में एक साथे हो सके लें। अमेरिकन कार्डिलेरा में उत्तरी आ दक्खिनी अमेरिका के पच्छिमी किनारे पर मौजूद सगरी परबत श्रेणी सभ के शामिल कइल जाला।\n↑ 2.0 2.1 2.2 2.3 2.4 Depending on definitions, Aruba, Bonaire, Curaçao, Panama, and Trinidad and Tobago have territory in either or both of North and South America.\n↑ Since the Lucayan Archipelago is located in the Atlantic Ocean rather than Caribbean Sea, the The Bahamas are part of the West Indies but are not technically part of the Caribbean, although the United Nations groups them with the Caribbean.\n↑ Includes the states of Hawaii and Alaska which are both separated from the US mainland, with Hawaii is distant from the North American landmass in the Pacific Ocean and therefore more commonly associated with the other territories of Oceania while Alaska is located between Asia (Russia) and Canada.\n↑ "North America Land Forms and Statistics". World Atlas.com. पहुँचतिथी 16 जून 2013.\n↑ Society, National Geographic. "North America: Physical Geography". nationalgeographic.org. पहुँचतिथी 31 दिसंबर 2018.\n↑ "SPP Background". CommerceConnect.gov. Security and Prosperity Partnership of North America. ओरिजनल से 18 June 2008 के पुरालेखित. पहुँचतिथी 14 नवंबर 2010.\n↑ "Ecoregions of North America". यूनाइटेड स्टेट्स एनवायरनमेंटल प्रोटेक्शन एजेंसी. पहुँचतिथी 30 मई 2011.\n↑ Unless otherwise noted, land area figures are taken from "Demographic Yearbook—Table 3: Population by sex, rate of population increase, surface area and density" (PDF). United Nations Statistics Division. 2008. पहुँचतिथी 14 अक्टूबर 2010. Cite journal requires |journal= (मदद)\n↑ 8.0 8.1 8.2 8.3 Population estimates are taken from the Central Bureau of Statistics Netherlands Antilles. "Statistical information: Population". Government of the Netherlands Antilles. ओरिजनल से 1 May 2010 के पुरालेखित. पहुँचतिथी 14 अक्टूबर 2010.\n↑ 9.0 9.1 9.2 Land area figures taken from "The World Factbook: 2010 edition". Government of the United States, Central Intelligence Agency. पहुँचतिथी 14 अक्टूबर 2010.\n↑ 10.0 10.1 10.2 These population estimates are for 2010, and are taken from "The World Factbook: 2010 edition". Government of the United States, Central Intelligence Agency. पहुँचतिथी 14 अक्टूबर 2010.\n↑ North America water resources.\n"https://bh.wikipedia.org/w/index.php?title=उत्तर_अमेरिका_के_भूगोल&oldid=665749" से लिहल गइल\nमहादीप अनुसार भूगोल\nएह पन्ना पर आखिरी बेर संपादन 26 फरवरी 2020 के 15:38 बजे भइल रहल।


बिहारो में बने जा रहल बा जनसंख्या नियन्त्रण कानून – टटका खबर\nउत्तर प्रदेश खेल चुनाव देश-दुनिया बिहार राजनीति विधानसभा\nJul 3, 2021 आतंकी, उत्तर प्रदेश, उत्तराखंड, कश्मीर, जनसंख्या नियन्त्रण कानून, टोक्यो ओलंपिक, पंचायत चुनाव, पश्चिम बंगाल, बिहार, महिला तैराक, मानसून सत्र, शेयर बाजार\n(टटका खबर, शनीचर, आषाढ़ अन्हरिया नवमी, 2078 विक्रमी)\nपश्चिम बंगाल विधान सभा चुनाव का बाद होखत पहिलका सत्र के शुरुआत बवाल से भइल. चुनाव बाद हो रहल लगातार हिंसा का विरोध में भाजपा के विधायक जय श्रीराम के नारा लगावत बइठक से बाहर आ गइलें. बाकिर ओहमें भाजपा विधायक का तौर पर मुकुल राय शामिल ना रहलें. जबकि ऊ बइठल रहलें विरोधी पक्ष वाला सीटन पर. उनुका अपना विधायकी जाए के डर बा जवना खातीर भाजपा लगातार स्पीकर पर दबाव बनवले बिया.\nविधानसभा के सत्र का शुरुआत में होखेवाला राज्यपाल के अभिभाषण पूरा ना पढ़लें राज्यपाल जगदीप धनकड़ काहें कि हल्ला होखत रहुवे. कुछ लाइन पढ़ि के ऊ बाहर निकल गइलें. एको लाइन पढ़ दीहला से पूरा अभिभाषण पढ़ लीहल मानल जाला आ वइसहूं राजभवन से संकेत मिल गइल रहुवे कि राज्यपाल पूरा अभिभाषण ना पढ़ीहें.\nसंसद के मानसून सत्र 19 जुलाई से शुरू होखी आ सरकारी कामकाज निपटा के 13 अगस्त के पूरा हो जाई. महँगाई ले के विरोधी दल जम के बवाल कटिहें इहो तय माने के चाहीं. काहें कि विपक्ष कबो ना चाहे कि सरकार के कामकाज सहज भाव से पूरा हो सके.\nउत्तराखंड में मुख्यमंत्री तीरथ सिंह रावत के इस्तीफा का बाद राजनीतिक सरगर्मी तेज हो गइल बा. बिना विधायक रहले मुख्यमंत्री कवनो उपचुनाव के गुंजाइश ना देखत संवैधानिक संकट से बचावे खातीर ई कदम उठवलें. चार महीना पहिलहीं उनुका के मुख्यमंत्री बनावल गइल रहुवे. अब सुने में आवत बा कि भाजपा कवनो विधायके के मुख्यमंत्री बनाई. उत्तराखंड विधानसभा चुनाव अगिला साल जनवरी में होखे वाला बा.\nउत्तर प्रदेश के 53 जिलन में आजु शनीचर का दिने जिला पंचायत अध्यक्ष पद के मतदान होखे वाला बा. आजुवे एकर परिणामो घोषित हो जाई. जान जाईं कि पहिलहीं 21 गो भाजपाई आ एगो सपाई निर्विरोध अध्यक्ष चुना गइल बाड़ें.\nअसम, यूपी जइसने कानून बना के अब बिहारो सरकार जनसंख्या नियंत्रण खातीर बड़हन डेग उठावे जा रहल बिया. अब बिहारो में दू गो से अधिका बच्चा-बच्ची वाला लोग पंचायत के चुनाव ना लड़ पाई. हालांकि अबहीं ई नियम मौजूदा आम पंचायत चुनाव 2021 में लागू ना हो पाई. बाकिर अगर कवनो कारण चुनाव आगे खातीर टार दीहल जात बा तब ई लागू हो जाई. सरकार के कहना बा कि जनसंख्या नियंत्रण खातीर जनता के जागरुक करे ला एहसे बेहतर तरीका नइखे. एह तरह के नयका कानून लागू होखे में साल भर के समय दीहल जाला.\nदक्षिण कश्मीर के पुलवामा जिला में काल्हु शुक का दिने भइल मुठभेड़ में लश्कर-ए-तैयबा के एगो जिला कमांडर समेत पांच गो आतंकियन के जहन्नुम रवाना कर दिहलें. हालांकि एह मुठभेड़ में सुरक्षा बल के एगो जवान शहीद हो गइल. मरे वाला आतंकियन में एगो पाकिस्तानी नागरिको शामिल बा.\nभारतीय महिला तैराक माना पटेल यूनिवर्सिटी कोटा से टोक्यो ओलंपिक में शामिल होखे ला आपन जगहा सुरक्षित क लिहले बाड़ी. भारतीय तैराकी महासंघ एह खबर के पुष्टि कइले बा.\nदुनिया भर के बाजारन से मिलत मिलल-जुलल संकेतन का बादो देश के शेयर बाजार में काल्हु शुक का दिने तेजी देखे के मिलल. पिछला चार दिन से हो रहल गिरावट के बाद आइल एह तेजी के करेक्शनो मानल जा सकेला. कुछ दिन का तेजी का बाद गिरावट भा कुछ दिन के गिरावट का बाद तेजी बाजार के संयत राखे में काम आवेला. एक तरफा बाजार केहू ला ठीक ना होखे. काल्हु सेंसेक्स 52485 अंक पर आ निफ्टी 15722 अंक पर बंद भइल.\nतबादला करे के मौका ना मिलला से परेशान मंत्री के इस्तीफा\nयूपी जिला पंचायत अध्यक्ष चुनाव में सपा के मिलल शानदार सफलता


सबसे लोकप्रिय बिल्ली नस्लों में से एक. torbie बिल्ली के बच्चे. सौंदर्य - वॉलपेपर आकार 540x960 540 x 960 कार्यक्षेत्र; 540*960.\nवन्य आर्किड सुझाव: अपने मॉनिटर की स्क्रीन संकल्प इस तस्वीर के लिए आयाम हैं: 1024 x 1024 1080 x 1920 2048 x 2048 360 x 640 400 x 800 480 x 800 480 x 854 540 x 960 600 x 1024 600 x 800 640 x 1136 640 x 960 720 x 1280 750 x 1334 768 x 1024 800 x 1003 800 x 1280 800 x 853 टैग: पालतू जानवर · सबसे स्नेही बिल्ली नस्लों · torbie बिल्ली के बच्चे · maine coon · नस्ल · शराबी बिल्ली का बच्चा पृष्ठभूमि · बिल्ली के बच्चे की नस्लों · अंगीकरण · मेरे दिल का संगीत · torbie बिल्लियों · बिल्ली पशु · torbie बिल्ली · वंडरफुल · देशी अमेरिकी बिल्ली · torbie बिल्ली के बच्चे · शराबी बिल्ली पृष्ठभूमि · बिल्ली पालतू जानवर के विचारों · हर्षित · तस्वीरें · 540 x 960 · 540*960 · 540x960 · वॉलपेपर · 540-960 · 540 * 960 · 540 - 960 · 540/960


टटका खबर, सोमार, जेठ अन्हरिया पंचमी, 2078 विक्रमी – टटका खबर\nटटका खबर, सोमार, जेठ अन्हरिया पंचमी, 2078 विक्रमी\nMay 31, 2021 कुशीनगर, कोरोना, जौनपुर, देवरिया, मोदी सरकार के सात बरीस, मौरीकोम, रोहतास. बस्ती, वीरबहादुर सिंह, सारण, सोनभद्र\nदेश में कोरोना का कहर में कमी लउके लागल बा. रोज मिले वाला नया कोरोना के मरीजन के संख्या7मई का दिने4लाख 14 हजार से बेसी रहुवे बाकिर काल्हु ई संख्या घट के 1 लाख 65 हजार 553 पर आ गइल. रोज ठीक होखे वाला मरीतन के संख्या नया मरीजन से अधिका होखला का चलते देण में कोरोना छूताह मरीजन के संख्या घट के काल्हु 21 लाख 14 हजार 508 रह गइल बा. ई गिनिती 10 मई का दिने 37 लाख 45 हजार 237 ले चहुँपल रहुवे. एह तरह बीस दिन में कोरोना मरीजन के संख्या में 16 लाख से अधिका के कमी आइल बा. वइशे दुख के बात बा कि अवले देश में कोरोना से नाहियो त सवा तीन लाख लोग के जान जा चुकल बा.\nअपना सरकार के सात बरीस पूरा होखला का दिने काल्हु प्रधानमंत्री नरेंद्र मोदी कहलन कि एह सात बरीस में देश आ देशवासी बहुते उपलब्धि हासिल कइलें आ बहुते पुरान मामिलन के शांति से सलटावल गइल बा. कश्मीर समस्या के मूल में रहल संवैधानिक धारा 370 के हटावल गइल, श्रीराममन्दिर के मामला सलटा के अब मन्दिर बने के काम शुरु हो गइल बा. आम आदमी ले बैंकिंग सेवा चहुँपला से देश में डिजिटल क्रांति आ गइल बा. देश बड़हन संख्या में आपन सेटालाइट अन्तरिक्ष में भेज रहल बा. कहलन कि ई सब संभव एहसे भइल कि एह सात बरीसन में हमनी का एगो देश का रुप में काम कइनी जा सरकार आ जनता का रुप में ना. एह सात बरीसन में देश का सोझा कुछ संकटो आइल बाकिर ओकरो से हमनी के सहजता से निपटे में सफल रहनी जा. सदी के सबले बड़हन आफत कोरोना से देश मजबूती से लड़ रहल बा. एकरा से बड़हन बड़हन संपन्न आ सक्षम देशो परेशान भइल बाड़ें. बाकिर भारत ओह देशनो से नीमन रहल बा कोरोना से निपटे में.\nछह बार विश्व चैंपियन बन चुकल एमसी मैरीकोम दुबई में होखत 2021 एएसबीसी एशियाई महिला अउर पुरुष मुक्केबाजी चैंपियनशिप के फाइनल में काल्हु अतनार का दिने दू बेर विश्व चैंपियन रहल नाज़िम काज़ैबे 3-2 से हरा दिहली. एह चलते मैरीकोम के सपना पूरा ना हो सकल कि ऊ छह बेर स्वर्ण पदक जीत के रिकार्ड बना पावसु. जानो जोग इहो बा कि एह चैंपियनशिप में भारत, उज्बेकिस्तान, मंगोलिया, फिलीपींस, आ कजाकिस्तान समात 17 गो देश शामिल भइल बाड़ें.\nकुशीनगर के नेबुआ नौरंगिया इलाका में कप्तानगंज रोड पर खैरटिया का नियरा एगो पुलिया पर शनीचर देर रात एगो बेकाबू कार रेलिंग से टकरा के सड़क किनारे खेत में जा गिरल. एह हादसा का बाद कार में आग लाग गइल आ ओहमें सवार चार जने के मौत हो गइल आ एगो आदमी घवाहिल हो गइल.\nअलीगढ़ में जहरीली शराब भइल मौतन का बाद देवरिया पुलिस कई जगहा कच्चा शराब बनावे वाला भट्ठियन पर छापा मार के नाजायज शराब बनावे वाला सामान जब्त करत पाँच दर्जन से अधिका लोग के गिरफ्तार कर लिहलसि.\nवीर बहादुर सिंह पूर्वांचल विश्वविद्यालय, जौनपुर में काल्हु राज्य के मुख्यमंत्री रहल वीर बहादुर सिंह के पुण्यतिथि मनावल गइल. कुलपति प्रोफेसर निर्मला एस. मौर्य परिसर में लगावल उनुका महर्ती पर माला चढ़वली. जान जाईं कि वीर बहादुर सिंग का कार्यकाल में रामगढ़ ताल परियोजना, बौद्ध परिपथ, सर्किट हाउस, सड़क चौड़ीकरण, विकास नगर, राप्तीनगर में आवासीय भवनन के निर्माण, पर्यटन विकास केंद्र के स्थापना, तारामंडल के निर्माण भइल, ऊ राज्य के पर्यटन स्थल का साथही देश के औद्योगिक केंद्रो बनावे के सपना देखत रहलें आ एही चलते उनुका के प्रदेश के विकास पुरुष कहल जात रहुवे.\nजौनपुर के सरायख्वाजा इलाका के एगो गाँव से गायब दू गो नाबालिग लइकियन के बिहार के पूर्णिया से बरामद क लिहलसि आ गाँव के मदरसा में पढ़ावे वाला मौलवी के गिरफ्तार कर लिहलसि. जान जाईं कि मौलवी पूर्णिया के हउवे आ लइकियन के भगा के अपना गाँवे ले गइल रहुवे.\nजौनपुर के बरसठी इलाका के सोतीपुर गांव में मुम्बई पुलिस छापा मारके एगो दुराचारी के गिरफ्तार कर ले गइल. ओह नवही पर मुम्बई के ओशिवारा इलाका के एगो लइका साथे कुकर्म करे के आरोप बा.\nसोनभद्र के राबर्ट्सगंज कोतवाली इलाका में अतवार का दिने एगो आरपीएफ जवान के लाश पेड़ से लटकत बरामद भइल. ई जवान चन्दौली जिला के बबुरी इलाका के भास्करपुर गांव के रहलन आ सोनभद्र आरपीएफ में चोपन टीसन पर तैनात रहलन.\nबस्ती शहर कोतवाली इलाका के कटोश्वर पार्क का लगे अपना घर का सोझा खेलत एगो तीन बरीस के बच्ची के कचारत एगो चार पहिया वाहन भाग निकलल. बचिया के ओहिजे मौत हो गइल.\nरोहतास के दिनारा इलाका में काल्हु सड़क किनारे खड़ा सवारी के इंतजार करत रेहीं गाँव के एगो औरत के दू गो बच्चा खेले में लागल रहुवें जब एगो मोटरसाइकिल वाला ओहनी के कचारत भाग गइल. दूनू बचवन के मौत ओहिजे हो गइल.\nसारण के मशरक इलाका में बनसोहीं गाँन का लगे यूपी से आवत दू गो वाहन से ढेरहन विदेशी शराब बरामद भइला का बाद उत्पाद विभाग के टीम का साथे आइल मशरक थाना पुलिस दू जने के गिरफ्तार कर लिहलसि.\nसारण के जलालपुर इलाका में अनवल गाँव के एगो आदमी के मौत शनीचर का रात में कवनो वाहन से कचरइला का बाद हो गइल.\nपूर्वोत्तर रेलवे के छपरा-वाराणसी रेलखंड के गौतम स्थान टीसन का लगे भदपा गांव का सोझा अतवार का दिने एगो औरत के ट्रेन से कटाइल लाश बरामद भइल. लाश के पहचान नइखे होखत.\nसारण के दाउदपुर इलाका के जोतपुर गाँव के साईं टोला में जमीन का झगड़ा में अतवार के देर साँझ एगो नवही के मौत हो गइल आ आधा दर्जन लोग घवाहिल हो गइलें.


खबर भोजपुरी में (मंगल, 23 दिसंबर 2014) – टटका खबर\nझारखण्ड आ जम्मू-कश्मीर विधानसभा चुनाव के वोट गिनती के रुझान बतावत बा कि झारखण्ड में त भाजपा के सरकार बन जाई बाकिर जम्मू-कश्मीर में त्रिशंकु वाला हाल हो जाई. चउतरफा लड़ाई में भाजपा आ पीडीपी आगे पीछे होत रहत बाड़े बाकिर नेशनल कांफ्रेंस आ कांग्रेस के वइसन हार नइखे मिलत जइसन एक्जिट पोल में बतावल जात रहुवे.\nसाँझ5बजे तक के परिणाम आ रुझान मिला के एह तरह से बा :\nभाजपा+ = 42, झामुमो = 18, कांग्रेस+= 7, जेवीएम =7, बाकी सब = 7. कुल = 81\nपीडीपी =28, भाजपा =25, नेशनल कांफ्रेंस = 15, कांग्रेस = 12, बाकी सब = 7. कुल = 87\n(सोमार, 22 दिसंबर के खबर)\nमध्य प्रदेश के गृहमंत्री बाबू लाल गौड़ केन्द्र के खाद्य आपूर्ति मंत्री राम विलास पासवान से सोमार का दिने भेंट कइलन.\nसारण जिला के कौडिय़ा रेलवे क्रॉसिंग का लगे ईसुआपुर थानाध्यक्ष संजय तिवारी के तीन गो मोटरसाइकिल अपराधी गोली मार के हत्या क दिहले. घटना तब भइल जब थानाध्यक्ष एगो पेट्रोल पंप मालिक के तीन लाख रुपिया बैंक में जमा करवा के उनके गाड़ी से लवटत रहले. श्याम कौड़िया ढाला पार करते देखलन कि एगो बिना नंबर के पल्सर बाइक पर तीन गो नवही जात बाड़ें. गाड़ी रोकवा के ओकनी से पूछताछ करे लगलन तबहिए ओह नवहियन में से दू गो उनकर रिवाल्वर हाथ से मार के गिरा दिहले आ तिसरका आपन पिस्तौल निकाल के ताबड़तोड़ गोली चला के उनका के मार दिहलसि. गोली चलते पंप मालिक के बेटा आ चौकीदार भाग निकलले आ संजय तिवारी ओहिजे गिरल पड़ल रहले. बाद में पंप मालिक अइलन आ उठा के अपना क्लिनिक ले गइलन बाकिर थानाध्यक्ष के मौत ठाँवे पर हो गइल रहे. ओह नवहियन का बारे में कवनो पता नइखे चलल.\nधर्मान्‍तरण का मुद्दा पर विपक्ष आजुओ संसद में बवाल कटलसि आ राज्यसभा में कवनो काम ना होखे दिहलसि. विपक्ष धर्मांतरण के खिलाफ कानूनो बनावे ला सहमत नइखे होखत. ओकर कहना बा कि धर्मांतरण का खिलाफ कानून बनावल संविधान के लाँघल होखी. मतलब बस इहे बा कि हिन्दू के धर्म परिवर्तन होखे त कवनो बात ना, दोसरा धर्म में एक बेर चल गइल लोग वापस हिन्दू धर्म में लवटे के ना चाहीं. हालही में आगरा के एत्मादपुर में हिंदू परिवारन के 20 गो ओरतन के ईसाई बना दिहल गइल बा बाकिर एह मामिला पर यूपू सरकार कुछ नइखे करत. यूपी के पुलिस उल्टे ओह औरतन के धमकावत बिया. संघ आ विहिप दू तरह के एह व्यवहार पर विरोध कइले बावे बाकिर विपक्ष भा सेकूलर मीडिया एहपर चरचा नइखे करत. इहे लोग आगरा के घर वापसी पर बवाल मचवले बा.\nलोकसभा से सोमार का दिने क्षेत्रीय ग्रामीण बैंक संशोधन विधेयक 2014 ध्‍वनिमत से पास हो गइल. एह विधेयक के मकसद क्षेत्रीय बैंकन के अधिकृत पूंजी मौजूदा पांच करोड रूपिया से बढाके दू हजार करोड रूपिया करे के बा. कवनो क्षेत्रीय ग्रामीण बैंक के अधिकृत पूंजी एक करोड रूपिया से कम ना कइल जाई.\nपुरनका जनता पार्टी से बिखरल पारिवारिक गोल सोमार का दिने दिल्ली में ‘जनता परिवार’ के सामूहिक धरना आयोजित कइले जवना में परिवारे-परिवार मौजूद रहल. एह गोलन के पारिवारिक पूंजी बना के राख दिहल गइल बा आ जब जनता एहनी के पिछला लोकसभा चुनाव में नकार दिहलसि त आपन मान बचावे ला सब एकजुट गिरोह बनावे में लाग गइल बाड़े. हालांकि अबहियों तय नइखे कर पावत लोग कि नयका गोल के नाम का होखी, नेता के होखी आ कवना चुनाव चिह्न पर चुनाव लड़ल जाई.\nसमूचा उत्‍तर भारत शीतलहर का चपेटा में आ गइल बा. राजधानी दिल्‍ली में घन कुहा का चलते हवाई सेवा आ रेल यातायात बाधित भइल. 22 दिसंबर साल के सबले छोट दिन होला आ आजु का बाद गँवे गँवे दिन बड़ होत जाई आ रात छोट. उत्तर प्रदेश के बारहवीं तक के सगरी स्कूलन के 28 दिसंबर ले बंद क दिहल गइल बा. वइसे बहुते स्कूलन में क्रिसमस के छुट्टी पहिलही हो गइल बा.\nलगातार तिसरका दिने शेयर बाजार बढ़ती का संगे बंद भइल. सेंसेक्स 330 अंक चढ़ल त निफ्टी 99 अंक.\nरोहतास के दरिहट थाना के गौही गांव का लगे एगो स्कूल बस से टकरइला का चलते एगो मोटरसाइकिल से जात मरद मेहरारू के मौत ठाँवे पर हो गइल.\nबिहार के जमुई जिला के तीन गो गांव से पुलिस एक करोड़ 77 लाख से अधिका के नकदी बरामद क लिहलसि जवन जमीन में गाड़ के राखल गइल रहुवे. पुलिस बतवलसि कि ई रुपिया 20 सितंबर का दिने एचडीएफ़सी बैंक से गायब कइल कंटेनर के ह जवना में चार करोड़ रुपिया भरल रहुवे. एह कंटेनर के कोलकाता के एगो सिक्योरिटी एजेंसी के कैश वैन से गायब कइल गइल रहुवे.\nTags: News in Bhojpuri, खबर भोजपुरी में, चुनाव, जम्मू कश्मीर, झारखण्ड, विधानसभा


क्या मोदी सरकार को 2019 में चुनौती देगा 100 रुपये लीटर वाला पेट्रोल? | Country and Politics\nHome / City News / क्या मोदी सरकार को 2019 में चुनौती देगा 100 रुपये लीटर वाला पेट्रोल?\nPosted on January 16, 2018 by cnpadmin in City News, Nai News, National\nBS Yediyurappa takes oath as Karnataka CM for Fourth time,says ‘will prove majority at 10 am on Monday:


माइक्रोमैक्स Infinity N12 Price in India, Full Specs - December 2019 | Digit\nमाइक्रोमैक्स Infinity N12 Smartphone 6.19 -इंच स्क्रीन IPS LCD के साथ आवेला, जौना के रेज़ल्यूशन 720 x 1500 पिक्सल तथा पिक्सल घनत्व NA पर इंच बा | फोन2GHz Octa कोर प्रोसेसर से संचालित बा और एकर रैम3GB बा. माइक्रोमैक्स Infinity N12 Android 8.1 ओएस पे काम करेला.\nमाइक्रोमैक्स Infinity N12 Smartphone December 2018 मे लॉंच भईल रहे|\nमाइक्रोमैक्स Infinity N12 मे कनेक्टिविटी के तरीका बा : ,Wifi,HotSpot,Bluetooth,\nमाइक्रोमैक्स Infinity N12 के कैमरा मे Auto Focus,,Touch Focus,Digital Zoom,Video Recording लोड बा|\nमाइक्रोमैक्स Infinity N12 विशेष विवरण\nलॉन्च के डेट (दुनिया भर के) : 18-12-2018\nरंग : Blue Lagoon, Velvet Red, Viola\nउत्पाद के नाम : Micromax Infinity N12\nस्क्रीन साइज़ (इंच में) : 6.19\nस्क्रीन रेजोल्यूशन (पिक्सेल में) : 720 x 1500\nFor माइक्रोमैक्स Infinity N12\nमाइक्रोमैक्स Infinity N12 Price in India\nमाइक्रोमैक्स Infinity N12 Price In India Starts From Rs.6850 The best price of माइक्रोमैक्स Infinity N12 is Rs.6850 on Amazon.This Mobile Phones is available in 32GB variant(s).माइक्रोमैक्स Infinity N12 is available in Blue Lagoon, Velvet Red, Viola colour(s) across various online stores in India.\nAmazon Micromax Infinity N12 (Blue Lagoon, 3GB, 32GB Storage) (Blue Lagoon) ₹ 6850


Husband Wife Jokes – Whatsapp Forwards, Jokes, Riddles and Puzzles\nSanta Banta is back\njokes whatsapp forwards WhatsApp messages\nबाहुबली बोला है बाजूवाली नही\nपत्नी -सुनो जी बाहुबली अच्छी है देख लो !!! पति whatsup चलाता हुवा बाहर गैलरी मै चला गया… पत्नी बोली कमीने अंदर आजा मैंने बाहुबली बोला है बाजूवाली नही !!! 😜😜😜😄😄😅😅😅\nhindi pati patni jokes whatsapp forwards WhatsApp messages बाहुबली बोला है बाजूवाली नही\nhindi forwards pati patni jokes whatsapp forwards WhatsApp messages


भोजपुरी फिल्म ‘गुलाब थियेटर’ रिलीज खातिर तइयार – Anjoria\nजफ़र कमाल फिल्म्स के बैनर में बनल भोजपुरी फिल्म ‘गुलाब थियेटर’ जल्दिए रिलीज होखे वाली बा. एकर निर्माता मेंहदी हसन आ लेखक-निर्देशक कमर हाजीपुरी हउवें.\n‘गुलाब थियेटर’ में दुनिया भर के थिएटर कलाकारन के दरद भरल जिनिगी देखावल गइल बा. कहानी में देखावल गइल बा कि नेशनल स्कूल ऑफ ड्रामा से सीख के आइल लड़िकी रूबी सिंह मजबूर होके गुलाब थियेटर धर लेत बाड़ी आ उनुका नाम मिलत बा गुलाब बाई के. रुबी के तरह तरह के मुसीबत झेले पड़त बा जवना में थिएटर के मालिक के धौंस, पुलिसवालन के खराब हरकत, नेतवन के ललचाइल नजर, गँवई ज़मींदारन के अत्याचार आ खराब नाम. गुलाब बाई सब कुछ झेलत बाड़ी. एह बीच उनुका जीवन में मसीहा बनके एगो ड्राइवर कौशल सिंह आ जाता आ जब जिनिगी के गाड़ी पटरी पर चलही वाला होखत बा तबे रुबी के पुरान प्रेमी विकास कुमार सामने आ जात बा. रुबी अपना के एगो दोराहा पर पावत बाड़ी. आगे जवन होखत बा ऊ फिलिम के एगो दिलचस्प मोड़ बा.\nकैमरामैन त्रिलोकी चौधरी, सह-निर्माता गुफरान अहमद अउर बबीता रितु, संगीतकार सी. बनवीर अउर सतीश मुन्ना, गीतकार विरेन्द्र पाण्डे अउर कमर हाजीपुरी, नृत्यनिर्देशक निहाल सिंह, संपादन नकुल प्रसाद के आ एक्शन दर्शन सिंह के बा. प्रमुख कलाकारन में विनय आनंद, कल्पना शाह, सुमित बाबा, बृजेश त्रिपाठी, विजय खरे, क्षितिज प्रकाश, अर्जुन सिंह, इफ़्तखार अहमद, गुड्डू, इलियास अउर आइटम क्वीन सीमा सिंह बाड़ी.


पुण्यतिथि विशेष: लोक धुन के अपार भंडार रहनी चित्रगुप्त जी, पढ़ीं पत्रकारिता से लेके फिलिम जगत तक के सफरनामा\nसंगीतकार चित्रगुप्त जी मुंबई गइला के बाद लइकन के संगीत सीखावत रहनीं.\nसंगीतकार चित्रगुप्त जी (Music Composer Chitragupt) के रूचि गीत-संगीत में बचपने से रहे. एक बार पटना में एगो विशाल जनसभा में उहां के नेहरू जी का सामने देश-भक्ति गीत गावे के मौका मिलल. नेहरू जी चित्रगुप्त जी के एतना प्रशंसा कइनीं कि चित्रगुप्त जी गायक बने के फैसला कऽ लेनी.\nLast Updated: January 14, 2021, 10:51 AM IST\nलोकधुन के सफल चितेरा चित्रगुप्त हिन्दी- भोजपुरी फिलिम जगत के अमर सितारा बानी. आज उहाँ के पुण्यतिथि ह. आज से 30 साल पहिले 14 जनवरी 1991 के उहाँ के एह संसार से विदा लेनी. उहां के जनम 16 नवम्बर 1917 ई0 के बिहार, गोपालगंज जिला के करमैनी नाम के गांव में भइल. स्कूलिंग सिवान आ बनारस में भइल. पटना विश्वविद्यालय से अर्थशास्त्र में एम.ए. आ साथे-साथे पत्रकारिता भी कइनीं. उहां के देश के स्वतंत्रता संग्रामों में भाग लेले रहनीं आ परचा बांटत में रंगइले हाथ पकड़इला पर एक महीना जेलो काटे के पड़ल रहे.\nचित्रगुप्त जी के रूचि गीत-संगीत में बचपने से रहे. एक बार पटना में एगो विशाल जनसभा में उहां के नेहरू जी का सामने देश-भक्ति गीत गावे के मौका मिलल. नेहरू जी चित्रगुप्त जी के एतना प्रशंसा कइनीं कि चित्रगुप्त जी गायक बने के फैसला कऽ लेनी. 1945 ई. में अपना एगो छायाकार मित्र मदन सिन्हा (जे बाद में ‘इम्तिहान’ के निर्देशन कइलन) के प्रोत्साहन आ सहयोग पाके उनहीं का साथे बम्बई चल गइनीं आ आपन किस्मत आजमावे लगनीं. उहां भारतखण्डे संगीत के अध्ययन कइनीं आ बंबई में टिकल रहे खातिर लइकन के संगीत सिखावे के काम कइनीं. बाद में एगो संघतिया सर्वोत्तम बादामी के मार्फत संगीत निर्देशक श्री एस. एन. त्रिपाठी से परिचय भइल जे ओ समय ‘अभिमन्यु’ में संगीत देत रहनी. त्रिपाठी जी चित्रगुप्त जी के दू-तीन गो गीत दिहनी आ धुन बनावे के कहनी. चित्रगुप्त जी जब धुन बना के दीहनी त त्रिपाठी जी उहां पर मोहा गइनी आ उहां के अपना सहायक के रूप में रख लिहनी. एतने ना, अपना दू-तीन गो फिलिम में संगीत निर्देशक के रूप में अपना नांव के साथे चित्रगुप्त जी के नांव दीहनी.\nनौजवान चित्रगुप्त जी ‘भगवान मैं तुझको खत लिखता’ आ ‘सर्दी का बुखार बुरा’ (मनचला), ‘सिंदबाद’ (सिंदबाद द सेलर), ‘ये कौन आ गया’ (शौकीन) आ ‘तेरी ऊंची-ऊंची है दुकान’ (किस्मत) जइसन गीतन से पाश्र्वगायक के रूप में अपना प्रतिभा के परिचय देनी बाकिर एस. एन. त्रिपाठी जी के सलाह मान के उहां के बाद में आपन ध्यान गायन के बजाय संगीत निर्देशन पर केन्द्रित कर देनी.\nशुरुआत में उहां के धार्मिक फिलिम में ज्यादा संगीत देनी. ‘शिव भक्त’ उ पहिला फिलिम रहे, जहां से लता मंगेश्कर आ चित्रगुप्त जी के साथ शुरू भइल. उ गीत रहे ‘बार-बार नाचो’. फेर त करीब 75 गो फिलिम में लगभग 250 गीत लता जी चित्रगुप्त जी के संगीत निर्देशन में गवलीं. मोहम्मद रफी भी आपन सबसे ज्यादा गीत चित्रगुप्त जी का संगीत निर्देशन में गवनीं. एह दूनू पार्श्वगायक का साथे चित्रगुप्त जी 1975 ई. में एगो सुपरहिट फिलिम ‘भाभी’ दीहनीं जेकर ‘ओ कारे कारे बादरा जा रे जा रे बादरा’, ‘चल उड़ जा रे पंछी कि अब ये देश हुआ बेगाना’, ‘टाई लगा के माना बन गये जनाब हीरो’, ‘चली चली रे पतंग मेरी चली रे’ आ ‘छुपा कर मेरी आंखों से, वो पूछे कौन हो जी तुम’ जइसन मधुर गीत देश भर में धूम मचा के रख देलन स.\n‘भाभी’ के गीतन के जबरदस्त सफलता के बाद उहां के संगीत के लोहा मनवावे में ‘दो दिल धड़क रहे हैं और आवाज एक हैं’, (इन्साफ), ‘दगा दगा वई वई वई’, आ ‘लागी छूटे ना अब तो सनम’ (काली टोपी लाल रूमाल), ‘दिल को लाख संभाला जी’ आ ‘तेरा जादू न चलेगा ओ सपेरे’ (गेस्ट हाउस), ‘तेरी दुनिया से दूर चले होके मजबूर’ (जब तक), ‘दिल का दिया जला के गया ये कौन मेरी तनहाई में’ आ ‘मुझे दर्दे दिल का पता न था मुझे आप किसलिए मिल गये’ (आकाशदीप), ‘रंग दिल की धड़कन भी लाती ही होगी’ आ ‘तेरी शोख नजर का इशारा’ (पतंग), ‘मुफ्त हुए बदनाम किसी से हाय दिल को लगा के’ (बरात), ‘दीवाने हम दीवाने तुम’ (बेजुबान), ‘महलों में रहनेवाली दिल है गरीब का’ (तेल मालिश बूट पालिश), ‘नगमा ए दिल छेड़ के होठों में क्यों दबा लिया’ आ ‘पायलवाली देख ना’ (एक-राज), ‘बांके पिया कहो दगाबाज हो’ (वर्मा रोड), ‘एक रात में दो-दो चांद खिले’ (बरखा), ‘चांद को देखो जी’ आ ‘तेरी आंखों में प्यार मैंने देख लिया’ (चांद मेरे आजा), ‘अगर दिल किसी से लगाया न होता’ (बड़ा आदमी), ‘आ जा रे मेरे प्यार के राही’ आ ‘जाग दिले दिवाना’ (ऊंचे लोग), ‘तुमने हंसी ही हंसी में क्यों दिल चुराया जवाब दो’ (घर बसा के देखो), ‘आधी ना रात को खनक गया मेंरा कंगना’ (तूफान में प्यार कहां), ‘छेड़ो न मेरी जुल्फें’ आ ‘मचलती हुई हवा में छमछम’ (गंगा की लहरें), ‘कोई बता दे दिल है जहां’ आ ‘तुम्ही हो माता पिता तुम्ही हो’ (मैं चुप रहूंगी) जइसन अमर गीतन के अनमोल धरोहर चित्रगुप्त जी के आम जीवन से जुड़ल संगीतकार के रूप में स्थापित क देलस. बाकिर शोहरत के ओह चकाचैंध से उहां के हमेशा वंचित राखल गइल, जवना के उहां के हकदार रहनी. एतना प्रभावशाली भइला का बावजूदो उहां के बड़ सितारा वाली बड़ फिलिम ना मिल पावल, काहे कि उहां के कवनो गिरोह भा गुट में शामिल ना रहनी. जइसे कि राजकपूर, शम्मीकपूर आ राजेन्द्र कुमार के साथ शंकर जयकिशन, दिलीप कुमार के साथ नौशाद आ देवानंद के साथ एस. डी. वर्मन.\nअब बात चित्रगुप्त जी के भोजपुरी फिलिमन के. कहल जाला कि चित्रगुप्त जी के पाले लोक धुन के अपार भंडार रहे तबे नू ‘गंगा मइया तोहे पियरी चढ़इबो’ के निर्माता शाहाबादी जी अपना फिलिम में संगीत निर्देशन खातिर चित्रगुप्त जी के चुननीं. गीतकार शैलेन्द्र जी का साथे चित्रगुप्त जी एह फिलिम में ‘हे गंगा मइया तोहे पियरी चढ़इबो, सइयां से कर द मिलनवा’, ‘काहे बंसुरिया बजवलऽ’, ‘सोनवा के पिंजरा में बन्द भइल हाय राम चिरई के जियरा उदास’ जइसन हृदयस्पर्शी गीत लता आ रफी के आवाज में दीहनी, जवना के खूब लोकप्रियता मिलल. एह फिलिम के सफलता में संगीत के सबसे बड़ हाथ रहे. फेर त भोजपुरी सिनेमा में उहें के संगीत के एकछत्र राज्य हो गइल. बलम परदेसिया, हमरी दुलहिनिया, सैंया ले जा तू गवनवा, भैया दूज, बिहारी बाबू, गंगा किनारे मोरा गांव, पिया के गांव, धरती मइया, दुलहिन, गंगा कहे पुकार के, विरहिन जनम-जनम के, हमार भौजी, गोदना, पान खाए सइयां हमार, सेनुर आदि कई गो फिलिम में उहां के संगीत दीहनी.\n1974 के आस-पास उहां के लकवा मार देलस आ उहां के शारीरिक रूप से बहुते कमजोर हो गइनी. करीब ढाई सौ (250) फिलिम में बारह सौ (1200) से अधिक गीतन के संगीतकार चित्रगुप्त जी जीवन के अन्तिम क्षण में भले ही संगीत के क्षेत्र में सक्रिय ना रहनी बाकिर उहां के ई संतोष रहे कि उहां के बेटा आनन्द आ मिलिंद ओह सुमधुर संगीत परम्परा के आगे बढ़ा रहल बाड़न. संजोग देखीं कि 14 जनवरी के मकर संक्रांति का दिने जब आकाश में रंग बिरंगा पतंग उड़ावल जात रहे आ पतंगे का तरे मन में एगो प्यारा सा गीत उड़ान भरत जात रहे ‘चली चली रे पतंग मेरी चली रे’...... केकरा मालूम रहे कि संगीत के आकाश पर सुरीला गीतन के पतंग उड़ावे वाला चित्रगुप्त जी ओही दिन ई संसार छोड़ देब ....... ठीक अपना गीते का तरे -‘चल उड़ जा रे पंछी कि अब ये देश हुआ बेगाना.’\n(लेखक मनोज भावुक भोजपुरी सिनेमा के इतिहासकार हैं.)\nBhojpuri Special: जिनिगी गांव के ... रोज जीए-मूवे वाला सुभाव के\nBhojpuri Special: ब्रिस्बेन में 324 रन बना के मार लs मैदान, देखा दs कमाल


एक पल देश के असली हीरोवन क नामे – Anjoria\nहमनी के देश के सेना के जवान अपना जान के बाजी लगा के एह देश के सुरक्षित राखेले आ ओही लोग का बलिदान का चलते हमनी का सुरक्षित रहीले. कहल जाव त सेना के जवाने असली हीरो हउवें जिनका पर हमनी सभ के गर्व होला. एही सैनिकन ला पिछला दिने अभिनेत्री अक्षरा सिंह अंजन टी वी ला एगो शो कइली जवना के अगिला 26 जनवरी के देखावल जाई. एह शो में देश के असली हीरोवन का बीच ओह लोग से बतिया के ओह लोग के दुःख सुख में शामिल होखे के कोशिश कइले बाड़ी अक्षरा.\nएह शो में अक्षरा सैनिकन के सम्मान, आत्मबल, यश, कीर्ति, मनोबल आ देश खातिर समर्पित हो जाए वाला जज्बा के सलाम करीहें. साथ में रहीहें मनोज तिवारी जे अपना बात आ गीतन से एह शो के अउरी शानदार जानदार बना दीहें.


पाठकन के राय सिर माथे – Anjoria\nमार्च 5, 2011 पाठकन के राय\nकाल्हु से अँजोरिया पर पोल करावल शुरु गइल बा. चूंकि ई नया प्लगइन बा हो सकेला कि कुछ दिक्कत सामने आवे. बाकिर रउरा सभे से निहोरा बा कि रोज आपन वोट डाले के आदत डाल लीं. एहसे पता चलत रही कि अँजोरिया के पाठक समुदाय के आपन पसन्द का बा. कवनो जरुरी नइखे कि रोज राजनीतिके सवाल रही. बाकिर पोल के स्वभाव इहे होला कि ओह दिन का ज्वलन्त मुद्दा पर अपना पाठकन के राय जानल जाव. पोल के परिणाम रउरा सभकर राय पर देख सकीलें.\nदोसरे एगो अउरी निहोरा बा कि यदि संभव होखे त ट्विटर पर अँजोरिया के फॉलो करे के शुरुआत कर दीं. रउरे सभ का भरोसे अतना लागल रहीलें.\nरउरा हाथ में एगो नया हथियार दिहल गइल बा\n4 thoughts on “पाठकन के राय सिर माथे”\nअक्टूबर 13, 2011 को 6:16 पूर्वाह्न पर\najoria ka h btaw tani\nsrijay prakash कहते हैं:\nमार्च 17, 2011 को 10:13 अपराह्न पर\nbahut nik lagal ki apno bhasa ke site ba\nमार्च 7, 2011 को 12:04 अपराह्न पर\nएगो निहोरा बा कि हम ‘अँजोर दुनिया ‘ के पासवर्ड भुला गईल बानी . कृपया करके भेज दिहल जाव.\nमार्च 7, 2011 को 3:01 अपराह्न पर\nरउरा प्रश्न के जवाब हम एहसे एहिजा दे रहल बानी कि रउरे तरह के समस्या दोसरो के हो सकेला. वर्डप्रेस इस्तेमाल करे वाला कवनो वेबसाइट पर अगर रउरा पासवर्ड भुला जाईं त दुबारा लाग इन करत घरी “” पर क्लिक कर के आपन इमेल डाल दीं. ओहिजा राउर पासवर्ड भेज दिहल जाला.\nएक बेर जब पासवर्ड मिले त अपना प्रोफाइल पेज पर जा के आपन पासवर्ड सुविधा से याद राखे लायक बना लीं.\nआशा बा राउर काम हो जाई.


बक्सर के लाल विशाल तिवारी के धमाल – Anjoria\nबक्सर के लाल विशाल तिवारी के धमाल\nMar 25, 2014 चरणों की सौगंध, विशाल तिवारी\nपिछला साल के सुपर हिट फिलिम “भाई जी” से बतौर नायक आपन फ़िल्मी करियर शुरू करे वाला अभिनेता विशाल तिवारी अब भोजपुरी सिनेमा के अटूट हिस्सा गइल बाड़न आ दिनोदिन एक से बढ़के एक मजगर किरदार करत जात बाड़ें.\nहोली का मौका बिहार में रिलीज फिलिम ’चरणों के सौगंध’ के जाँबाज़ पुलिस इंस्पेक्टर बनल विशाल तिवारी के अभिनय के सभे सराहत बा.\nजान जाईं जे बक्सर, बिहार के मूल निवासी विशाल तिवारी भोजपुरी सिनेमा नें बतौर निर्माता आइल रहलें आ फिलिम “फूल बनल अंगार” बनवले रहलें. एही फिलिम में यूनिट के दबाव में बतौर अभिनेता एगो छोटहन भूमिको कइले रहलें. एहसे कैमरा फेस करे के आत्मबिश्वास बढ़ल त फिलिम “भाई जी” से विशाल तिवारी पूरा तरह से नायके बन गइलन.\nफिलिम चरणों की सौगंध में विशाल तिवारी आ खेसारीलाल यादव के किरदार दीवार फिलिम के शशि कपूर अमिताभ के जोड़ी याद करा देत बा. खेसारी लाल के तारीफ करत विशाल तिवारी के कहना बा कि उनका से बहुते कुछ सीखे के मौका मिलल.\nविशाल तिवारी अब “लड़ाई” फिलिम में नजर आवे वाला बाड़न. एकरा के आनंद गहतराज निर्देशित कइले बाड़न.\n(शशिकांत सिंह, रंजन सिन्हा, रामचंद्र यादव)\nबिपिन सिंह के अदाकारी के चरचा चारो ओर\nसुनील के दबंगई अब भोजपुरीओ फिलिम में


'जै कन्हइया लाल की' – Anjoria\nजुलाई 25, 2013 जै कन्हइया लाल की, डा॰ आशारानी लाल, बाल उपन्यास\nभोजपुरी साहित्य में डा॰ आशारानी लाल के नाम अनजान नइखे. हाले में उनकर बाल उपन्यास ‘जै कन्हइया लाल की’ प्रकशित भइल ह. पूरा उपन्यास अलग अलग शीर्षकन में भगवान कृष्ण के जीवन पर आधारित बा. चूंकि कृष्ण सामान्य व्यक्ति ना हउवें एह से उनकरा हर कर्म में अलौकिकता के समावेश बा. उ आध्यात्मिक रूप से अलौकिक पुरुष बाड़ें आ उनका जीवन में घटित सगरी कथा कहानी में ईश्वरी शक्ति के बखान बा. अइसन घटनन पर कवनो तर्क काम ना करी. हर घटना के चमत्कार बाल पाठकन के अंघी उचाटे आ सपना जगावे के काम करी. भक्ति आ आध्यात्मिक आस्था बाल हृदय में कथा के माध्यम से चहुँपी आ विश्वास के जड़ मजबूत करी.\nगोकुल-वृंदावन के परिवेश में पूतना-वध, बकासुर-वध, गोबरधन धारण, कंस-वध वगैरह भागवत कथा के मुख्य स्तंभ बा. लेखिका एह पुस्तक के प्रेरणा-स्रोत तमिल दम्पति आशा केतकर आ भा॰बा॰ केतकर के लिखल ‘संक्षिप्त श्रीमद्भागवत कथा’ बतवले बाड़ी.\nलमहर कथा के छोटहन बना के लिखे में लेखक के आपन प्रतिभा आ कौशल के उपयोग करे के पड़ेला. एमे कवनो शक नइखे कि आशारानी लाल श्रीकृष्ण के जीवन के विविध प्रसंगन के रोचक ढंग से सजा के पठनीय बना देले बाड़ी. लेखिका के भोजपुरी में कथा कहे के आपन शैली बा. छोट-छोट अड़तीस शीर्षकन में कन्हैया चरित के बखान कइल गइल बा. कवितांश पर बनल शीर्षक अपना आपे में अर्थपूर्ण बा.\nजै कन्हइया लाल की, मदना गोपाल की\nलइकन के हाथी घोड़ा, बुढ़वन के पालकी.\nकथा में लइका लोग हाथी-घोड़ा पर चढ़ला के जिज्ञासा आ आनन्द के लाभ उठावत बा. ओने बूढ़-पुरनिया लोग के भगवान के नाम रूपी पालकी के सहारा बा . पालकी से पार उतरे के बा.\nएह पुस्तक में कौतूहल कठही गाड़ी के धुरा में तेल के काम करत बा. उ कौतूहल सभ जगह मर्यादित ढंग से पैदा हो ता. बाँसुरी आ गोपी के चीरहरण प्रसंग में मर्यादा हनन नइखे होत. परलोक कथाभूमि पर लौकिक संदेश एह कृति के विशेषता बा.\nकृष्ण के जनमे भइल रहे दुष्ट-प्रवृति के विनाश खातिर. ग्यारह प्रसंग में राक्षस वृति के वध हो ता. आध्यात्म अउर भक्ति-आस्था में पगल कन्हैया के लीला मथुरा-वृन्दावन के बहाने समस्त मानव समाज खातिर मंगलकारी बा. पुरान कथा के आधुनिक जामा-जोड़ा पहिरा के साहित्य के मेला में उतरले बाड़ी लेखिका. बाल उपन्यास के दर्जा दिलावे में भाषा के पूरा जोगदान बा. छिहलत भाषा लइका लोग के पसंद ह, अटके वाला शब्दन से बाल पाठक भागेलें. हजारो साल बीतलो पर जेंते कृष्ण-कथा पुरान ना भइल ओहींते ‘जै कन्हइया लाल की’ ओ हमेशा तरोताजा रही.\nएह कृति खातिर डा॰ आशारानी लाल बधाई के पात्र बाड़ी. हमार बधाई एतना उर्वर बा कि लेखिका के भोजपुरी रचना हमेशा उगत रही.\nप्रकाशक – अतुल्य पब्लिकेशन्स\n७/२५, महावीर गली, अंसारी रोड, दरियागंज, नईदिल्ली – ११०००२\nदूरभाष ०११ ४३५४०८८८\nOne thought on “'जै कन्हइया लाल की'”\nअगस्त 6, 2013 को 4:34 अपराह्न पर\nबहुत -बहुत बधाई डा॰ आशारानी लाल जी के। लागत बा बहुत नीमन आ रोचक किताब होई।


एगो मसीही क ह?\nमुक्ति की मार्ग क है?\nका परमेश्वर क अस्तित्व अर्थात् रूप ह?\nईसा मसीह क ह?\nसवाल : एगो मसीही क ह?\nजबाब : एगो शब्द कौष में एगो मसीही के बारे में परिभाषा कुछ एह तरह से हा “एगो आदमी जे मसीह के रूप में या ईसा के शिक्षा पर आधारित धरम में विश्वास करे क मानत बाडे।” जबकि बहुत से शब्द भण्डार की परिभाषाओ के तरह एहसे समझने के खातिर एगो अच्छा शुरूआत के बिन्दु ह; परन्तु एगो मसीह कौन होता ह, मतलब क प्रति बाईबल कि सच्चाई के द्वारा बतलवल जा रहल ह, वास्तविकताओ से बहुत पीछे रह जा रहल ह। नवा नियम में “मसीही” शब्द क उपयोग तीन बार भाइल ह (प्रेरितन 11:26; प्रेरितन 26:28; 1 पतरस 4:16)। ईसा मसीह के अनुवाई सबसे पहिले अनतिकया में मसीही कहल गइल (प्रेरितन 11:26)। काहे कि उनका आचरण, गति बिधिया, अउर भाषा मसीही जइसन ह रहल। शब्द “मसीही” क शब्दिक मतलब “मसीही” के दल कि सदस्य” या “मसीही क एगो अनुवाई होवे” से ह।\nदुर्भाग्य से समय क बीतने क साथ ही “मसीही” शब्द काफी हद तक अपना विशेषता क खो जाता ह अउर इहसे अक्सर उ व्यक्ति के खातिर उपयोग कइल जता ह जे धरामिक ह जेकरा पास सबसे बडा नैतिक दाम ह परन्तु उ ईसा मसीहक एगो सच्चा अनुवाई ह सकता ह अउर नईखे भी हो सकत ह। बहुत ते लोगन जे ईसा मसीही पर विश्वास अउर भरोसा नईखे करत ह खुद क केवल एहसे मसीह मानले काहेकि उ गिराजाघर जलान य फेर उ एगो “ईसाई” देश में रहेला। परन्तु गिरजाघर गइला से, अपना से सौभाग्यशाली लोगन कि सेवा कइला से, या एगो अच्छा व्यक्ति बननाला रउवा मसीही नईखे बना देवे ला। जइसन कि एगो सुसमाचार-प्रचारक ने एगो कहल रहलन, "गिराजाघर गइल केहू के मसीही नईखे बना सकता ह।" एगो कलीसिया सदस्य हावे के खातिर नियमति रूप से संगति में समलि होवे क अउर कलीसिया क कमान के खातिर दान दान देवे रउवा मसीही नईखे बन सकत ह।\nबाईबल हमनी के शिक्षा देता कि हमरा भला काम हमनी परमेश्वर के समाने गरहन योग नईखे वना सकत ह। तीतुस 3:5 मे हमनी के बातलव गइल बा “उ हमनी के मुक्ति दिहलन; अउर धरम क काम क कारन नईखे, जे हमनी के रउवा कइल गइल, अपना दया के अनुसार नवा जनम के स्नान अउर पवितर आत्मा के हमनी नवा बानावे के दवारा भइल ह।” एहेईसे एगो मसीही उ ह जे परमेश्वर दवारा नवा जनम पाइल ह (यूहन्ना 3:3; यूहन्ना 3:7; 1 पतरस 3:23) अउर जइसन अपना बिसवास अउर बिसवास क ईसा मसीही में रखल गइल ह। इफिसियन 2:8 में हमनी के बताबल गइल बा कि, “...बिसवास क दवारा अनुगरह से तोहरा मुक्ति मिलल, अउर इ तोहरी और से नईखे वरन परमेश्वर क दान ह।”\nएगो सच्चा मसीही उ आदमी ह जेकरा अपना बिसवास अउर भरोसा क केवल ईसा मसीह क व्यक्तित्व अउर काम में जेकरा सूली के उपर मौत में रउवा के पाप दाम क चुका दिहलन अउर तीसरे जी उठलना समालित ह । यूहन्ना 1:12 मे हमनी के बातवल गइल ह, "परन्तु जितना लोगन उकरा के कहरन कइलन उकरा के उनकरा परमेश्वर के बेटा होने का अधिकार देहलन ह, जे उकरा नाम पर बिसवास रखी ह”। एगो सच्चा मसीही सचमुच में परमेश्वर के बेटा ह परमेश्वर क सच्चा परिवार क सदस्य अउर उ जे ईसा मसीह में नवा जिनगी देहलन ह ।\nजे कुछ रउवा एह पढाले हाई, का उकरा कारन रउवा मसीह के पीछे चले के निरायण कईले हाई? काहेकि ईसन ह त किरपा नीचे दिहल गइल "हमन आज ईसा क मान लेहले हई" बाले बटन के दबाईय।\nभोजपुरी के मुख्य पृष्ठ पर बापस जाई ।\nका अनन्त जिनगी मिलल बा?\nका माफी पावल जा सकेला?\nमुक्ति की मार्ग क है? का परमेश्वर क अस्तित्व अर्थात् रूप ह? ईसा मसीह क ह?


भईया हमार दयावान | Anjoria's Weblog\nTag Archives: भईया हमार दयावान\nइण्डस्ट्री न्यूज, कलाकार, फिल्म में प्रकाशित किया गया | Tagged भईया हमार दयावान, मनोज तिवारी\t| Leaveareply\nसिनेमा भोजपुरी के मेगा स्टार मनोज तिवारी आ ड्रीम गर्ल रिंकू घोष के जादू पिछला दिने मुंबई का सिनेमाघरन में खूब चलल आ उनकर फिल्म ‘भईयार हमार दयावान’ एहिजा रिकार्ड तोड़ सफलता हासिल कइलसि. एह फिल्म में छह साल बाद मनोज तिवारी आ रिंकू घोष दुनु बाड़न हालांकि जोड़ी अलग बा. मनोज तिवारी के जोड़ी पाखी संगे आ रिंकू के जोड़ी शुभम तिवारी संगे बनावल गइल बा.\nशुभम अउर रिंकू घोष के जोड़ी एहसे पहिले ‘तू ही मोर बालमा’ में बहुते हिट रहल रहे. मनोज तिवारी आ पाखी हेगड़े के जोड़ी पहिला बेर बनल बा. ‘भईया हमार दयावान’ के निर्देशक हउवें असलम शेख.\nइण्डस्ट्री न्यूज, फिल्म में प्रकाशित किया गया | Tagged भईया हमार दयावान\t| Leaveareply\nPosted on मार्च 21, 2012 by Anjoria\nसिनेमा भोजपुरी के मेगा स्टार मनोज तिवारी आ नंबर वन अदाकारा रिंकू घोष के जोड़ी छह साल बाद परदा पर नजर आवे वाली बा ‘भईया हमार दयावान’ में. ई फिलिम 23 मार्च के मुंबई में रिलीज होखी. मनोज तिवारी आ रिंकू के जोड़ी सबसे पहिले ‘दरोगा बाबू आई लव यू’ में नजर आइल रहुवे आ फिलिम सुपर डुपर हिट रहुवे. ओकरा बाद फिल्म ‘सौगंध’ में ई जोड़ी मौजूद रहे साल 2006 में आ फिलिम सफल रहुवे. अब छह साल बाद ई जोड़ी देखे के मिले वाला बा ‘भईया हमार दयावान’ में. हालांकि एहमें रिंकू घोष शुभम तिवारी का साथे बाड़ी. आ मनोज तिवारी के नायिका बाड़ी पाखी हेगडे. मनोज तिवारी आ पाखी हेगडे के जोड़ी भोजपुरी सिनेमा में पहिला बेर देखे के मिले वाला बा.\n‘भईया हमार दयावान’ के निर्देशक हउवें असलम शेख.\nकलाकार, फिल्म में प्रकाशित किया गया | Tagged भईया हमार दयावान, मनोज तिवारी, रिंकू घोष\t| Leaveareply\n“भईया हमार दयावान’’ के प्रदर्शन 23 मार्च से\nऋषि इंटरनेशनल प्रोडक्शन के बैनर तले बनल निर्माता हरीश गुप्ता के भोजपुरी फिल्म “भईया हमार दयावान’’ के प्रदर्शन 23 फरवरी से मुंबई में होखे वाला बा.\nएह मल्टीस्टारर फिल्म में मेगा स्टार मनोज तिवारी “मृदुल’, शुभम तिवारी, पाखी हेगड़े, रिंकु घोष, मोनालिसा, किरण कुमार, मनोज टाईगर, अवधेश मिश्रा, ब्रजेश त्रिपाठी आ अरविंद अकेला “कल्लू’’ के प्रमुख भूमिका बा. निर्देशक बाड़न सुपर हिट निर्देशक असलम शेख. गीत विनय बिहारी आ प्यारे लाल यादव के हवे. संगीट दिहले बाड़न राजेश-रजनीश.\nबकौल निर्माता हरीश गुप्ता आ निर्देशक असलम शेख “भईया हमार दयावान’ एगो समहर पारिवारिक मनोरंजन देबे वाली फिल्म हवे.


भारत के 28 राज्य में से एगो\nमहाराष्ट्र भारत के 28 राज्य में से एगो ह। ई के राजधानी मुंबई में स्थित बा। महाराष्ट्र भारत क एगो राज्य ह जवन की भारत की दक्षिण मध्य में स्थित बा। एकर गिनती भारत की सबसे धनीक राज्यन में होला। एकर राजधानी मुंबई ह जेके भारत क सबसे बड़ शहर आ देश क आर्थिक राजधानी की रूपो में जानल जाला। अउर एइजा क पुणे शहर के भी भारत की बड़ा महानगरन में गिनल जाला।\nCoordinates (Mumbai): 18°58′12″N 72°49′12″E / 18.97°N 72.820°E / 18.97; 72.820निर्देशांक: 18°58′12″N 72°49′12″E / 18.97°N 72.820°E / 18.97; 72.820\nबंबई (गरमी) and नागपुर (जारहऽ)\nउद्धय ठाकरे (शिव सेना)\n307,713 किमी2 (118,809 बर्गमील)\n₹19.86 lakh crore (US$280 बिलियन)\nमहाराष्ट्र क जनसंख्या सन 2011 में 11,23,72,972 रहे, विश्व में सिर्फ़ ग्यारह ऐसन देश बान स जेकर जनसंख्या महाराष्ट्र से बेसी बा। ए राज्य क निर्माण 1 मई 1960 के मराठी भाषी लोगन की माँग पर कइल गइल रहे। एइजा मराठी ज्यादा बोलल जाला। पुणे, औरंगाबाद, कोल्हापूर, नाशिक अउर नागपुर महाराष्ट्र क अन्य मुख्य शहर हंव स।\nप्राचीन आ मध्यकालीन महाराष्ट्र में सतावना वंश, राष्ट्रकूट वंश, पश्चिमी चालुक्य, मुगल अउर मराठा साम्राज्ययो शामिल रह न स। 1,18,809 वर्ग मील (3,07,710 किमी) में फैलल, इ राज्य अरब सागर अउर कर्नाटक, तेलंगाना, गोवा, गुजरात, छत्तीसगढ़, मध्य प्रदेश अउर दादरा आ नगर हवेली से पश्चिम की तरफ बा। राज्य क प्रमुख नदी गोदावरी अउर कृष्णा हई स। महाराष्ट्र, मध्य प्रदेश आ गुजरात की बीच सीमा की निकट नर्मदा आ ताप्ती नदी प्रवाहित होली स। महाराष्ट्र भारत में दूसरा सबसे शहरीकृत राज्य ह। राज्य में पंढरपुर, देहु अउर आलंदी, शेगांव सहित कईगो लोकप्रिय हिंदू तीर्थस्थल बान स। भारत अउर अन्य हिस्सन से तीर्थयात्री लोगन के आकर्षित करे वाला अन्य स्थान में नांदेड़ में हजूर साहिब गुरुद्वारा, शिर्डी में साई बाबा मंदिर आ नागपुर में दीक्षाभूमि शामिल बा।\nमहाराष्ट्र सबसे धनिक अउर भारत के सबसे विकसित राज्यन में से एगो बा , जवन देश की औद्योगिक उत्पादन क 25% आ एकर जीडीपी (2010-11) में 23.2% योगदान देला।\n↑ "census of india". Census of India, 2011. Government of India. 31 मार्च 2011. ओरिजनल से3April 2011 के पुरालेखित. पहुँचतिथी6April 2011.\n↑ "Maharashtra fin_budget_speech_e_2017_18" (PDF). maharashtra.gov.in. पहुँचतिथी 15 मार्च 2018.\n↑ "India Human Development Report 2011" (PDF). 23 फरवरी 2012. ओरिजनल (PDF) से5मार्च 2016 के पुरालेखित. पहुँचतिथी 28 September 2015.\n↑ उद्धरण खराबी:Invalid <ref> tag; no text was provided for refs named sex ratio\n↑ "Report of the Commissioner for linguistic minorities: 47th report (July 2008 to जून 2010)" (PDF). Commissioner for Linguistic Minorities, Ministry of Minority Affairs, Government of India. पप. 157–162.\n↑ The Bombay Reorganisation Act 1960. पहुँचतिथी 23 May 2015.\n↑ "Most urbanised state". दि टाइम्स ऑफ इंडिया. 20 July 2011. पहुँचतिथी 24 जनवरी 2014.\n↑ "India's top 25 states with highest GDP". Rediff.com. पुरालेखित से पुरालेखित 12 December 2013 के. पहुँचतिथी 28 August 2014. Italic or bold markup not allowed in: |publisher= (मदद)\n"https://bh.wikipedia.org/w/index.php?title=महाराष्ट्र&oldid=711778" से लिहल गइल


आयुर्वेद – टटका खबर\nयूपी में आयुर्वेदिक डाक्टरन के प्रैक्टिस पर लागल तरह तरह के प्रतिबन्ध का खिलाफ आयुर्वेदिक डाक्टर दस जुलाई के देश भर में आपन चिकित्सालय बन्द रखीहें. एह खातिर नीमा के सेंट्रल काउन्सिल गोहार लगवले बिया. काल्हु बलिया में आयुर्वेदिक डाक्टरन के बइठक में एह बन्द के बढ़िया से लागू करे के आ अन्तिम दम तक